ועדת המשנה לקידום הבטיחות בדרכים, כנסת 25, פרוטוקול מספר 3, 2023-08-13 00:00

בועז טופורובסקי: שלום לכולם, צהריים טובים, אנחנו פותחים את ישיבתה של ועדת המשנה לקידום הבטיחות בדרכים

בועז טופורובסקי:  היום יום א', 13 באוגוסט, כ"ו באב התשפ"ג

בועז טופורובסקי:  קודם כל, תודה רבה לכם

בועז טופורובסקי:  צר לי שאני מטריח את כולכם בחודש אוגוסט להגיע לכאן לירושלים, ועוד ביום שכנראה הולך להיות היום הכי חם בשנה, גם בירושלים, אבל הסיבה היא סיבה חשובה – לפני שהכנסת יוצאת לפגרה, חשוב מאוד שנקבל סקירה איך אנחנו נערכים וערוכים, ואולי עוד דברים שאנחנו יכולים לעזור בהם כאן בוועדה, לפתיחת שנת הלימודים באחד בספטמבר, במקומות שבהם היא תיפתח

בועז טופורובסקי:  אני לא יודע לגבי השביתות, אבל מה שחשוב לנו, מה שחשוב לוועדה הזו זה להגדיל את הסיכויים לכך ששנת הלימודים תיפתח בשלום, ושלאורך שנת הלימודים יהיו כמה שפחות מפגעים ותאונות דרכים בכלל, אבל בטח ובטח לילדים שלנו, שהם החיים שלנו והעתיד שלנו, ושאין שום סיבה שהם ישלמו את המחיר על טעויות שאנחנו עושים או חוסר מוכנות שלנו

בועז טופורובסקי:       אני מזכיר לכם שהוועדה דנה כבר מספר פעמים בבטיחות ילדים בסביבת בתי הספר – אנחנו מדברים גם על משמרות הזה"ב, גם על החינוך לזהירות בדרכים, גם על ההסעות, גם על כל התשתיות בסביבת בתי הספר, גם על ההכשרות לילדים וכל המערך סביב בתי הספר

בועז טופורובסקי:  הוועדה כבר הביעה את דעתה, שכמו שיש תו תקן, או כמו שיש צורך באישור כיבוי אש לפני פתיחת בית ספר, ההיגיון אומר שיהיה גם צורך באישור של הרלב"ד או אישור בטיחות בדרכים לפני שפותחים בית ספר, כי הרי כל בית ספר יודע מאיזה אזורים הוא מוזן, מה דרכי ההליכה וההגעה לבתי ספר ואפשר למצוא את הפתרונות

בועז טופורובסקי:  כמובן יש לנו גם עוד  מיזמים, שהם מיזמים מאוד מוצלחים שמוכיחים את עצמם

בועז טופורובסקי:  אני רואה כאן את הנציגים של מיזם נשק וסע

בועז טופורובסקי:  הוועדה הראשית דנה בנושא הזה, וגם יושב-ראש הוועדה דוד ביטן ביקש שיהיו תקציב לנושא, תיכף אנחנו נקבל עדכונים בכל הקשור לזה

בועז טופורובסקי:       אני רק רוצה לתת כמה דגשים כלליים או כמה נתונים כלליים

בועז טופורובסקי:  עד היום מתחילת 2023 נהרגו 232 בני אדם בכבישים

בועז טופורובסקי:  רק שלשום נהרגה ילדה בת שש בכביש 90 סמוך לאליפז, כמובן תנחומינו למשפחה

בועז טופורובסקי:  אמנם זה לא קשור לסביבת בתי הספר, אבל כל אחד יכול לתאר לעצמו מה זה אומר שחיים של ילדה בת שש נגדעו כתוצאה מתאונת דרכים

בועז טופורובסקי:  זה משהו שאפשר היה וצריך היה למנוע, בלי קשר לפרטי התאונה עצמה

בועז טופורובסקי:       30 ילדים נהרגים מדי שנה בתאונות דרכים בממוצע במדינת ישראל, זאת כיתה שלמה

בועז טופורובסקי:  מקס, אנחנו יכולים לתאר לעצמנו מה זאת כיתה שלמה שנמחקת

בועז טופורובסקי:  אז נכון, אנחנו לא נמצאים בעולם סטרילי, כשיש מכוניות ונוסעים וכבישים ודרכים, אבל התפקיד שלנו זה להביא למינימום את הסיכונים לכך ולראות איפה התקלות החוזרות ונשנות ולטפל בהן

בועז טופורובסקי:  אני גם רואה ויודע שנעשים הרבה מאוד מאמצים בשנים האחרונות, אם בסקרים שעושה הרלב"ד בשיתוף עם משרד החינוך נשק וסע, אם אלה התקציבים שהשגנו גם בוועדה הזאת וגם באופן אישי כדי לשפר את הבטיחות בקרבת בתי ספר

בועז טופורובסקי:  אני לא יכול לחיות, והוועדה הזאת לא יכולה לחיות, עם תפיסה שלפיה רשות מקומית עשירה יותר, שם הבטיחות של הילדים שלנו תהיה טובה יותר

בועז טופורובסקי:  בכל מקום שילד נשלח לבית הספר, תפקיד המדינה והרשות המקומית לוודא שהדרך לבית הספר היא בטוחה

בועז טופורובסקי:       ברשותכם, לפני שאני עובר לסקירה של כל אחד מהמוזמנים לגבי המצב לקראת פתיחת שנת הלימודים, אני רוצה להתייחס לעוד שני נושאים קטנים, אבל חשובים

בועז טופורובסקי:  קודם כל, בסוף השבוע הלך לעולמו האלוף במילואים גיורא רום

בועז טופורובסקי:  גיורא רום, מלבד היותו אחד מגדולי טייסי הקרב של מדינת ישראל, כיהן כיושב-ראש הרלב"ד, ולכן אנחנו כוועדה לקידום הבטיחות בדרכים מוקירים, מזכירים אותו ומשתתפים בצער המשפחה וזוכרים אדם שעשה רבות למען מדינת ישראל, לא רק בשירות הצבאי, אלא גם בשירות האזרחי

בועז טופורובסקי:       הנושא השני, והוא כואב באופן אישי ובכלל, הוא התפטרותו של יושב-ראש הרלב"ד הנוכחי, מר אבי נאור מתפקידו

בועז טופורובסקי:  אני יודע שקצת יהיה קשה לאנשים הרלוונטיים להתייחס, אני גם לא אבקש שתיכנסו לאיזושהי פינה לא הכרחית, אבל כאן אני יכול להגיד, שברור שאדם שהשקיע את רוב חייו לאחר מות בנו במלחמה בתאונות הדרכים והשקיע – אני חושב שהוא הישראלי שהשקיע – הכי הרבה מכיסו הפרטי במאבק ובמלחמה בתאונות הדרכים; אם הוא התפטר מתפקיד יושב-ראש הרלב"ד, כל הנוגעים בדבר, ובראשם שרת התחבורה והבטיחות בדרכים, צריכים להבין את המשמעויות ואת ההשלכות של זה

בועז טופורובסקי:  זה לא כזה מסובך להבין למה הוא עשה את זה, זה אומר שהוא לא קיבל את המינימום ההכרחי, הוא לא קיבל תכנית רב-שנתית מתוקצבת, ברורה עם מדדים ויעדים, ככה אבי נאור אוהב לעבוד

בועז טופורובסקי:  דרך אגב, גם ככה הרלב"ד הוקמה, מתוך הבנה שרק עם יעדים מדידים וגם כלכלה מאוד ברורה מבחינת התקציבים והתנאים להעברתם, רק ככה אנחנו נצליח במלחמה בתאונות הדרכים

בועז טופורובסקי:       צר לי מאוד וצר לוועדה על התפטרותו של אבי נאור

בועז טופורובסקי:  אני יודע שזה לא יוריד כהוא זה מהמחויבות שלו למען המלחמה בתאונות הדרכים, ואני מקווה שזאת תהיה מעין קריאת השכמה למשרד התחבורה כדי לטפל בכל הנושא הזה

בועז טופורובסקי:  אני מחזק את ידה של הרשות הלאומית לבטיחות בדרכים

בועז טופורובסקי:  אני יודע שהמנכ"ל נשאר בשלב זה בתפקידו, והצוות המקצועי שעובד מסביב לשעון ממשיך עם כל התקציבים שניתנו ועם מה שכן הוחלט ואושר, והוועדה הזאת מחזקת את ידיכם ועומדת לרשותכם בכל דבר ועניין כאן, אתם לא לבד

בועז טופורובסקי:  כולנו כאן למען המלחמה בתאונות הדרכים

בועז טופורובסקי:       ברשותכם, אנחנו נעבור לנושא של פתיחת שנת הלימודים

בועז טופורובסקי:  אולי אנחנו נתחיל עם הרלב"ד, ברשותכם

בועז טופורובסקי:  הרלב"ד, אתם רוצים לתת איזושהי סקירה לקראת הפתיחה?      

יעקב מזרחי: בהמשך לישיבה הקודמת, פנינו ללמ"ס וביקשנו לקבל נתונים על היפגעות ילדים סביב מוסדות חינוך, ואכן קיבלנו נתון

יעקב מזרחי:  הנתון הוא כללי, אי אפשר לייחס את התאונות דווקא לתאונות שאירעו בעקבות ההגעה או החזרה מבית הספר

יעקב מזרחי:  הנתונים מתייחסים לקוטר של 300 מטר מבתי הספר בארץ בכל בתי הספר, והם מתייחסים לגילאי אפס עד 19

יעקב מזרחי:  לפי הנתון הזה, בין השנים 2019 עד 2022 נפגעו 2,614 ילדים ובני נוער בסביבות בתי הספר ביום

יעקב מזרחי:  המספר הוא יותר גדול כשמתייחסים ללילה, אבל בלילה ברור לכולנו שזה לא קשור לבית הספר

יעקב מזרחי:  מתוכם 409 ילדים ובני נוער מהחברה הערבית

יעקב מזרחי:  מתוך המספר הזה, כ-900 ילדים נפגעו כהולכי רגל; יש מספר נוסף של נפגעים כנוסעים ברכב, וכמובן יש גם הנושא של אופנועים ואופניים כחלק מהדברים

בועז טופורובסקי: כשאתה אומר נפגעים, אלה הרוגים ופצועים בכל הדרגות?     

יעקב מזרחי: כן, הרוגים, פצועים קשה ופצועים קל

בועז טופורובסקי: אוקי, אז גם כאן חשוב להבין שיש כאן עלות מתמשכת ענקית למדינת ישראל

בועז טופורובסקי:  מעבר לעצב ולכאב המשפחתי שבדבר, ילד שנפצע בינוני או קשה, זה ילד שכל הזמן המדינה תצטרך לעזור לו והוא כל הזמן ייאלץ לקבל עזרה, וגם תרומתו הכלכלית הולכת ופוחתת – גם את זה צריך לקחת בחשבון

בועז טופורובסקי:  יש כאן נציג אוצר?     

דניאל שוורץ: כן

יעקב מזרחי: זה הנתון העיקרי והכללי, יש עוד חתכים, אבל לא ניכנס לנתונים מעבר לזה

יעקב מזרחי:  כשאנחנו מדברים על היערכות לפתיחת שנת לימודים, אנחנו מתחילים את ההיערכות עוד לפני סיום שנת הלימודים הקודמת

יעקב מזרחי:  אנחנו מתחילים פעולות שנעשות לקראת סוף השנה

יעקב מזרחי:  יצאנו פה בפעם השנייה יחד עם משרד החינוך, עם אגף זה"ב ונגישות ויחד עם הרשויות המקומיות, וערכנו בפעם השנייה מפקד

יעקב מזרחי:  הרעיון הכללי של המפקד, שיש חוזר מנכ"ל משרד החינוך, שמורה את מנהלי בתי הספר לבדוק את הסביבה הבטוחה של בתי הספר

יעקב מזרחי:  אנחנו כבר הנגשנו כלי, בתיאום עם מקס ואנשיו, כדי לאפשר את הבדיקה הזאת

יעקב מזרחי:  ערכנו שאלון אינטרנטי ועשינו תדריך משותף עם האנשים שלנו והאנשים של מקס, ולאחר מכן המלצנו שיבצעו תדריכים כאלה ברשויות המקומיות

יעקב מזרחי:  מי שביצע את הסקר בפועל בשטח אלה רכזי ורכזות הזה"ב של בתי הספר, או מישהו שהוגדר בתוך בית הספר

יעקב מזרחי:  אלה לא מהנדסים, אלה לא אנשי מקצוע, אבל אלה אנשים שאמורים להבין בתחום, ולצד זה גם חלקם עברו תדריך, וגם בנינו את השאלון בצורה כזאת, שלצד כל שאלה היו תמונות שהדגימו את המצב הנכון ואת המצב הלא נכון

יעקב מזרחי:       במפקד השנה נבדקו 1,680 בתי ספר

יעקב מזרחי:  עשינו מפקד כזה בפעם הקודמת ב-2021, אז נבדקו 1,484 בתי ספר

יעקב מזרחי:  בסך הכול כשאנחנו מסתכלים על הנתונים, בהשוואה למפקד של 2021, ברוב התחומים חל שיפור מסוים במצב הבטיחות, למשל: ב-10% יותר מבתי הספר אנחנו רואים פסי האטה, ב-8% יותר אנחנו רואים אוזניים

יעקב מזרחי:  אנחנו רואים שבתחום של מסלולי הליכה לבתי הספר, למעלה מ-80% מבתי הספר מציינים שהמסלול הוא תקין

יעקב מזרחי:  בהיבט של מיקום מעברי חציה, אנחנו רואים שלמעלה מ-80 מבתי הספר שנבדקו מדברים על כך שמעברי החציה ממוקמים במקום הנכון

יעקב מזרחי:  בנושא של צביעה, 70% מבתי הספר דיווחו שמעברי החציה וסימני הדרך צבועים כנדרש, אבל אנחנו יודעים שהצבע דוהה, ואנחנו גם יודעים שיש פעולה משמעותית של הרשויות המקומיות לקראת פתיחת שנת הלימודים של חידוש סימני הדרך, כך שאנחנו בטוחים שהנתון הזה עוד ישתפר לקראת פתיחת שנת הלימודים

יעקב מזרחי:       ראינו שיש התייחסות להורדת המהירות ברחובות של בתי הספר ל-30 קמ"ש

בועז טופורובסקי: האם אתה רואה שיפורים ותיקון ליקויים בבתי הספר שבהם היו ליקויים בשנים עברו?     

יעקב מזרחי: אנחנו רואים את זה

יעקב מזרחי:  עדיין לא השלמנו את הבדיקה הזאת

יעקב מזרחי:  מתוך בתי הספר שנבדקו, יש כ-1,000 בתי ספר שנבדקו בשני המבדקים, ואנחנו עוד בודקים את הנתונים ביניהם לראות עד כמה יש שיפור בבתי הספר האלה

בועז טופורובסקי: אם אני זוכר נכון, זה המבדק השלישי, כי היה מבדק ואז עשו עוד מבדק וראו שאין הרבה שיפורים

יעקב מזרחי: המבדק בצורה הזאת כפי שבוצע, זו פעם שנייה

יעקב מזרחי:  בשנים קודמות היינו עושים סקרים של 100 בתי ספר, ומהם היינו מסיקים על שאר בתי הספר, אבל פה אנחנו מדברים על כמחצית מבתי הספר שנבדקו – מתוך 3,250 נבדקו 1,680, זאת מחצית מבתי הספר

יעקב מזרחי:  ברוב הרשויות המקומיות, גם אם לא כל בתי הספר, יש מדגם של בתי הספר שנבדקו

בועז טופורובסקי: יעקב, אם יש ליקוי חמור, לדוגמה אין מדרכה בכניסה לבית הספר, מה אתם עושים עם זה?     

יעקב מזרחי: אנחנו הפקנו לקחים מהמבדק הראשון, שינינו חלק מהדברים ביחס למבדק הראשון

יעקב מזרחי:  חלק מהשאלות צמצמנו, כי היתה טענה שכמות השאלות היא גבוהה מדי

בועז טופורובסקי: אני לא מדבר על השאלות, אני מדבר על הליקויים עצמם

יעקב מזרחי: שינינו משהו בעניין של הגדרת רמת הסיכון

יעקב מזרחי:  מאחר שמי שמבצע את המבדק אלה לא אנשי מקצוע, החלטנו להוריד את השאלה הזאת

יעקב מזרחי:  זה עלה אלינו בצורה חזקה מהרשויות המקומיות

יעקב מזרחי:  אנחנו יודעים להגיד אם המצב תקין או לא תקין בכל נושא

יעקב מזרחי:  הורדנו את השאלה על הנתון הזה שאמר לנו בפעם שעברה שהליקוי הוא חמור, כי לא נכון לשאול שאלה כזאת את הסוג הזה של הבודקים

בועז טופורובסקי: אוקי, אבל אני מנסה לדבר בפועל בשטח, כי כתוצאה משני הסקרים הקודמים – שאולי אחד היה פחות מקצועי, אבל אחר כך עלה – השגנו 20 מיליון שקל לקידום בטיחות בסביבת בתי ספר, אפילו ללא מצ'ינג בערים שקשה להן לעשות את המצ'ינג

בועז טופורובסקי:  לשמחתנו, גם נמצא כאן דניאל נציג האוצר, אז השאלה איך זה מתקדם

יעקב מזרחי: קודם כל, זה המקום להגיד שאתה עזרת לנו ואתה העברת לנו את התקציבים האלה, אז תודה רבה

יעקב מזרחי:  שמעת קודם ועוד תשמע בהמשך נציגה של הרשויות המקומיות

בועז טופורובסקי: בסדר, זה התקבל בהחלטה

בועז טופורובסקי:  היו כספים קואליציוניים, אבל השאלה אם זה עבר

יעקב מזרחי: התקציב הזה חולק, בשנה שעברה 10 מיליון חולקו לרשויות המקומיות

יעקב מזרחי:  התקציב של שנה שעברה נוצל ב-95% ממה שחולק, ויש ביצוע בשטח

יעקב מזרחי:  בזמנו גם הצגנו את הנתון של הפעולות שנעשו בעקבות התקציב הזה

יעקב מזרחי:  מנה נוספת חולקה השנה

יעקב מזרחי:  היא נמצאת בימים האלה בעבודות בשטח

יעקב מזרחי:  העבודות אמורות להסתיים עד סוף אוגוסט

בועז טופורובסקי: אם אתה אומר שלפעמים השאלות היו מטעות, איך החלטתם למי לתת את זה?     

יעקב מזרחי: בשנה שעברה החלוקה היתה חלוקה ארצית לפי נוסחה ארצית, וכל הרשויות המקומיות קיבלו תקציב על פי הנוסחה

יעקב מזרחי:  השנה, מאחר שאנחנו יודעים שיש פערים גדולים יותר בחברה הערבית, מראש – לצד זה שחילקנו תקציב לכל הרשויות המקומיות – תיעדפנו את הרשויות הערביות, ונתנו להן תוספת של 50% על מה שהן היו צריכות לקבל

יעקב מזרחי:  בצורה הזאת אנחנו מקווים, שנוכל לתת מענה טוב יותר במקומות שזה נדרש

דיאנה קוגן: אני עדה לזה שהשנה כל התקציב בירושלים עבר כולו למזרח העיר

יעקב מזרחי: זו החלטה פנימית של העירייה, ואני שמח עליה

בועז טופורובסקי: דיאנה, עוד מעט את תקבלי את רשות הדיבור, אל תדאגי

יעקב מזרחי: אחד הנושאים הנוספים שביקשנו התייחסות זה הנושא של משמרות זה"ב

יעקב מזרחי:  במשמרות זה"ב כ-50% מתוך ה-1,600 בתי ספר ציינו שהם מקיימים משמרות זה"ב

יעקב מזרחי:  הם גם ציינו שהם ביצעו הדרכות

יעקב מזרחי:  במפקד יש פער של 35% בהדרכות

יעקב מזרחי:  המפקד בוצע בחודשים מאי, יוני

יעקב מזרחי:  היום אנחנו יודעים מהמשטרה, שהפער הזה הצטמצם לכ-20%, אולי אפילו פחות מזה, זאת אומרת ששיפרו את מצב ההכשרה, אבל עדיין יש פער בשטח

יעקב מזרחי:       דבר נוסף שאנחנו יודעים בהיבט של ההכשרה, אנחנו מרגישים שיש פגיעה בנושא של משמרות זה"ב

יעקב מזרחי:  הפגיעה באה לידי ביטוי בכמות ההכשרות במהלך השנה, ובעיקר באופן ההכשרה

יעקב מזרחי:  כשאנחנו מדברים על אופן ההכשרה, בעבר שוטרות או שוטרים היו מגיעים לכיתה והם היו ומעבירים עשרה שיעורים, ובנוסף או במסגרת השיעורים האלה הם היו מבצעים הצבה במעבר חציה בכביש; והיום בגלל שינויים שנעשו במשטרה, השיעורים שמועברים בכיתות, מועברים באמצעות שיעורים מקוונים שהוכנו בתקופת הקורונה, ורק ההצבה בשטח מבוצעת על ידי שוטרים

יעקב מזרחי:  בפועל זה פוגע ברמת ההכשרה של הילדים

יעקב מזרחי:       חשוב לזכור שאנחנו מדברים על מיזם מנהיגותי חשוב, זו הדרך שלנו גם להפוך את הילדים למנהיגים בדרכים, וגם להגביר את הבטיחות של התלמידים שמגיעים לבית הספר, ובמובן מסוים יש פגיעה במיזם הזה

יעקב מזרחי:  אנחנו בקשר עם המשטרה, זה גם עלה בוועדות, גם פה וגם בוועדה - - -     

בועז טופורובסקי: עוד מעט אנחנו נגיע לזה

בועז טופורובסקי:  זה עלה כאן הרבה בוועדות, אבל אני קיבלתי נתונים שיש שיפור

יעקב מזרחי: לכן ציינתי שהמפקד שלנו בוצע במאי, יוני

יעקב מזרחי:  יכול להיות שאחרי הדיווח, יש מקומות שעדיין ביצעו הדרכות והפער הצטמצם, אבל עדיין הפער קיים

יעקב מזרחי:  מעבר לפער של ההדרכה בהצבה, ההדרכות בכיתות לא מועברות על ידי שוטרים, וזה שינוי ממה שהיה בעבר

מקס אבירם: יש תיווך של רכזות הזה"ב לתכנית המקוונת, וזה משהו שאנחנו צריכים לטפל בו

בועז טופורובסקי: אני אשמח שאתה תדבר על זה, כי אני רוצה להבין – מצד אחד עלו מספר הכיתות, אבל לפי מה שאני מבין, יכול להיות שאיכות ההדרכה ירדה

יעקב מזרחי: רק לסכם את העניין הזה של התשתית, אנחנו ערים לכך שברשויות המקומיות יש פעולה רצינית מאוד בנושא של טיפול בתשתיות לקראת פתיחת שנת הלימודים, בוודאי בשנה שעברה והשנה בתקציבים הנוספים שדאגת לנו ושהעברנו להם, אבל גם מעבר לתקציבים, זאת תכונה שקיימת ברשויות המקומיות

יעקב מזרחי:  הן ערות לזה, הן מטפלות בזה, ויש סוג של היערכות לקראת יום החג של פתיחת שנת הלימודים, ממש רואים את זה כסוג של יום חג

בועז טופורובסקי: יש גם יתרון, שכולנו יכולים לנצל למען המטרה, שיש בחירות מקומיות

יעקב מזרחי: השנה

בועז טופורובסקי: נכון, אבל יש הזדמנות ללחוץ על כל הבעיות והדברים האלה בכל ישוב, בכל רשות מקומית, שעכשיו זה הזמן לתקן

יעקב מזרחי: משרד התחבורה מקצה לרשויות המקומיות תקציב של צפייה והתקני בטיחות

יעקב מזרחי:  הוא בדרך כלל מקצה את זה בתקופה הזו כדי לסייע בתקציבים לקראת פתיחת שנת הלימודים

בועז טופורובסקי: יש כאן מישהו ממשרד התחבורה?     

יעקב מזרחי: כן, יש כאן נציג

בועז טופורובסקי: עוד מעט

יעקב מזרחי: התקציב הזה אמור להגיע עד סוף החודש לרשויות המקומיות, וגם בתקציב סל הבטיחות נענו יותר לדרישות הרשויות המקומיות בדברים שהיו בנושא של טיפול באזור מוסדות חינוך

יעקב מזרחי:  עד כאן בנושא התשתית

יעקב מזרחי:        דברים נוספים שאנחנו פועלים בהם יחד עם משרד החינוך, אגף זה"ב ועם המשטרה – אנחנו פועלים בפעילות של הסברה בקרב ההורים והילדים, במטרה להגביר את המודעות לבטיחות הילדים בדרכים בסביבת בתי הספר

יעקב מזרחי:   אנחנו מדברים על הליכה וחציה בטוחה

יעקב מזרחי:  המסר שחוזר על עצמו זה ילד עד גיל תשע לא חוצה כביש לבד

יעקב מזרחי:  אנחנו מדברים על תכנון המסלול הבטוח לבית הספר

יעקב מזרחי:  אנחנו מדברים על נסיעה בטוחה

יעקב מזרחי:  אנחנו מדברים על נהגים צעירים

יעקב מזרחי:  הדברים האלה – אני מניח שמקס ידבר עליהם  וירחיב עליהם – קורים בבתי הספר ובנוסף מקבלים סיוע דרך גורמי ההסברה והחינוך אצלנו

יעקב מזרחי:  אנחנו פו עלים ברדיו, בדיגיטל, ומקווים שיהיו שיתופי פעולה עם הגופים הרלוונטיים

יעקב מזרחי:       בחברה הערבית אנחנו מדגישים את המסר של "ילד עד גיל תשע לא חוצה כביש לבד"

יעקב מזרחי:  צריך לזכור שבשנים הקודמות המסר הזה לא היה רלוונטי לרשויות הערביות, וכחלק מהשינוי שלנו בהיבט ההסברתי ברשויות הערביות, אנחנו העלינו את המסר הזה בשנה שעברה והולכים לחזור עליו בשנה הזאת, ואחרי זה הולכים לדבר עליו ברשתות החברתיות

יעקב מזרחי:  אנחנו מתחילים לראות שינוי, ואנחנו מבינים שזה משהו שהיום אפשר לדבר עליו גם בחברה הערבית, עם כל הקושי וההתייחסות שלהם בתחומים האלה

יעקב מזרחי:       מעבר לחינוך לזה"ב שקורה בכיתות א' ו-ה', הרלב"ד מתקצבת את החינוך התעבורתי בכיתות י'

יעקב מזרחי:  זאת שעה שבועית שמקבלים התלמידים במהלך השנה, שבסופה הם גם ניגשים למבחן ,והתוצאות של המבחן מאפשרות גם למי שעבר אותו בהצלחה פטור מרישיון לאופניים חשמליים או מטסט

יעקב מזרחי:       מעבר לפעילות החינוכית הזו, מטות הבטיחות מתקציבים שלנו מתגברות פעילות קהילתית וחינוכית גם בפתיחת שנת הלימודים וגם לאורך שנת הלימודים בדברים שכל רשות מקומית רואה שהם דברים שנדרשים אצלה בעיר מעבר לדברים שקורים בשעות הקבועות, וזה חלק מהפעילות של מטות הבטיחות ברשויות המקומיות

יעקב מזרחי:       בנוסף, במועצות האזוריות אנחנו פועלים בנושא של הסעות

יעקב מזרחי:  גם בנושא התשתית יש הסתכלות שונה על נושא ההסעות וההיערכות התשתיתית בנושא, וגם בהיבט של ההדרכות, הדרכות של נהגים במהלך השנה

יעקב מזרחי:  זה מבוצע בעיקר לקראת פתיחת שנת הלימודים

יעקב מזרחי:  יש התארגנות יפה של המועצות האזוריות בתחום הזה

יעקב מזרחי:  אנחנו מדברים על הנהגים של האוטובוסים הצהובים, כמובן, לא כל הסעה, ובחלק מהם גם יש מיזמים של נאמני הסעות בהסעות עצמן על ידי התלמידים עצמם

יעקב מזרחי:       ביום או יומיים הראשונים של פתיחת שנת הלימודים יש היערכות משמעותית ברשויות המקומיות, שמובלת על ידי הרשויות, העיריות או המועצות, ועל ידי המשטרה לתגבור מעברי החציה על ידי שוטרים ומתנדבים

יעקב מזרחי:  מאחר ואנחנו רואים את השינוי מימי החופש ליום שפתאום הדרכים לבתי הספר הומות בתלמידים, בימים האלה אנחנו מתגברים את מעברי החציה, מעבר למשמרות זה"ב, שחלקם כבר מתמקמים בימים האלה שוטרים, הורים, מתנדבים או עובדי עירייה, וכל רשות מקומית לפי היכולות שלה מתגברת את המקומות האלה ועוזרת לצמצם את הסיכוי לפגיעה בילדים בתקופה הזאת

בועז טופורובסקי: יעקב, קודם כל תודה רבה על הסקירה המקיפה, באמת נראה לי שסקרת את רוב הנושאים הרלוונטיים

בועז טופורובסקי:  אבל יש לי שאלה, האם הרלב"ד, הרשות הלאומית לבטיחות בדרכים, מרגישה שאנחנו מוכנים לפתיחת שנת הלימודים, או נהיה מוכנים באחד בספטמבר מבחינת בטיחות בדרכים?      ובאופן יותר ספציפי, איפה הנקודות שאנחנו צריכים לשים לב אליהן? זאת אומרת, מה דורש עוד טיפול, שאולי אנחנו יכולים כאן לעזור, כל עוד כולנו כאן סביב השולחן?     

יעקב מזרחי: אנחנו מרגישים, שיש תכונה של היערכות משמעותית ברשויות המקומיות

יעקב מזרחי:  בימים האלה ממש עוד עובדים בשטח

יעקב מזרחי:  לא ידוע לנו על מקום, שלא נעשית היערכות, או מקום שאנחנו מבינים שיש בעיה שלא תיפתר, אלא אם כי מדובר בפרויקט שדורש הרבה תקציבים ואין יכולת לממש אותו, למרות שבתחום הזה גם השנה משרד התחבורה נתן יותר תקציבים משנים קודמות

יעקב מזרחי:  גם אם ניתן כסף, עדיין הביצוע אורך זמן, אז אלה לא דברים שייפתרו עד פתיחת שנת הלימודים

יעקב מזרחי:  אבל בסך הכול הכללי אנחנו מרגישים שיש שיתוף פעולה בין הגופים ובתוך הרשויות המקומיות, ואנחנו מאמינים שהפעילות הזאת תביא לפתיחה בטוחה של שנת הלימודים

יעקב מזרחי:       צריך לזכור שאין לנו כלי שמודד את זה

יעקב מזרחי:  המפקד הוא חלק מהכלים שיצרנו, אבל עדיין רק 50% מבתי הספר השתתפו במפקד

יעקב מזרחי:  אם קודם אמרת שיהיה גוף או שזה יהיה הרשות הלאומית שייתנו אישור פתיחה לבית ספר, אין תהליך כזה, אין דרך כזאת שמחייבת תהליך כלשהו שבודקים - - -     

דיאנה קוגן: זה חייב להיות הרשות המקומית

בועז טופורובסקי: למרות שיש חוזר מנכ"ל בתחום הזה של משרד החינוך, אבל - - -     

יעקב מזרחי: אז הדברים קורים, אבל הם לא בהכרח מדווחים

בועז טופורובסקי: הבנתי, המפקד הזה שאתה אומר שהשתתפו בו 50%, אלה 50% שאתם בחרתם או 50% שבחרו להשתתף?     

יעקב מזרחי: לא, אנחנו יצאנו בפנייה לכל בתי הספר, לכל הרשויות המקומיות

בועז טופורובסקי: לא יכול להיות שדווקא אלה שלא ענו הם המקומות שבהם יש הכי הרבה בעיות, או שהרבה בעייתיים לא ענו?     

מקס אבירם: לא, אדוני היושב-ראש, אני רוצה לתקן טיפה את הרושם לגבי העניין

מקס אבירם:  נכון שיש 3,000 ומשהו מוסדות יסודי ועל-יסודי, אבל צריך לקחת בחשבון את העובדה שבתי הספר העל-יסודיים קצת קשים יותר לפיצוח בהיבט הזה של משוב על סקר כזה או אחר

מקס אבירם:  אנחנו מדברים בערך על סדר גודל של 2,000 מוסדות חינוך ביסודי, שמשתתפים באורח כמעט קבוע, ושם הפער הוא קצת יותר קטן

מקס אבירם:  אנחנו כמובן נמשיך לעשות מאמצים כדי לגייס לפעול גם בתי ספר על-יסודיים, אבל צריך להבין שההתייחסות לבית ספר על-יסודי - - -     

בועז טופורובסקי: מקס, קח את זה מכאן, תן את הסקירה שלך כבר, אנחנו אתך

מקס אבירם: קודם כל, אני מודה מאוד ליעקב, שעשה לי את העבודה יותר קלה

בועז טופורובסקי: כן, הוא ממש נתן סקירה על כל הנושאים

מקס אבירם: בסקירה שלי, אני רוצה להתמקד בשני מונחי יסוד שאנחנו עובדים איתם כבר כמה שנים: מעטפת הבטיחות הפיסית ומעטפת הבטיחות האישית

מקס אבירם:  ההבדל ביניהם שבמעטפת הבטיחות האישית אנחנו לוקחים את התלמיד, תלמידה כפרסונה, כטבולה ראסה, כאחד שנכנס למערכת החינוך ולא יודע מבחינתנו כלום בנושא של בטיחות בדרכים, ואנחנו מתחילים לצקת לתוכו ידע, ערכים ומיומנויות על מנת להתמודד עם מה שנקרא המרחב התעבורתי גם בסביבת בית ספר וגם בסביבות שבהן הוא נמצא

מקס אבירם:  לצקת לתוכו את התכנים האלה, את הידע והמיומנויות, כל התכניות והפעולות שאנחנו עושים במערכת החינוך ומחוצה לה על מנת לבנות לו את מעטפת הבטיחות האישית שלו, על מנת שיהיו לו הכלים להתמודד עם הסוגיות המאוד מאוד מורכבות של התנהלות בתוך המרחב התעבורתי, גם כהולך רכב, גם כנוסע ברכב עם ההורים שלו או לא עם ההורים שלו וגם כנהג לעתיד

מקס אבירם:      כאן נכנסות לתוך העניין הזה התכניות שלנו, גם בגני הילדים יש לנו תכניות

מקס אבירם:  השנה אנחנו הולכים להתחיל לעשות איזושהי התערבות מינימלית גם בלידה עד שלוש

מקס אבירם:  גם בפעוטונים וכן הלאה אנחנו הולכים לעשות איזושהי פעילות, אמנם קטנה והתחלתית, כדי לנסות ולהעביר את המידע הדרוש להורים, איך לחגור את הילדים שלהם כשהם מביאים אותם לפעוטון, איך להתעסק עם העניינים, הקטנטנים אמנם, אבל הכי חשובים, בהתניידות של הילדים שלהם מהבית למעון ובחזרה

מקס אבירם:  זאת ההתחלה של ההתחלה, מכיוון שכידוע לכם, לידה עד שלוש עבר למשרד החינוך וזה נמצא במנהל הפדגוגי שאנחנו נמצאים בו, אנחנו מתחילים להיכנס גם לסוגיה הזאת

מקס אבירם:  בגני הילדים יש המון פעולות שנעשות, אני יכול למנות כמה – קודם כל יש לנו תכנית שנקראת "לנוע בעולם מתנועע", שפעם עבדה בהמון המון בתי ספר

מקס אבירם:  היא משותפת לרשות הלאומית ולנו

מקס אבירם:  היא מבוססת על ערכה, שאנחנו הנפקנו לבתי ספר בשנים עברו, והערכה הזאת מעבירה איזה שהם מסרים מעשיים, למשל חגורת בטיחות שלמדו דרך התכנית הזאת, ויש עוד כל מיני, גם גורמי חוץ וגם גורמי פנים, שמפעילים תכנית בגני הילדים

מקס אבירם:       בכיתות א', ב' יש לנו תכנית ללמוד תנועה, כשהתכנית הזאת כידוע לך, אדוני היושב-ראש, הולכת להשתנות בקרוב

מקס אבירם:  אנחנו תוך כדי תהליך של בניית תכנית חדשה, שתביא לידי ביטוי גם את העובדה שאחננו כבר לא אגף זה"ב בלבד – אנחנו אגף זה"ב, אבל אגף זה"ב שהוא זהירות בדרכים, הנגשה ובטיחות ילדים

מקס אבירם:  אנחנו הולכים לעשות איזושהי תכנית, שתיתן את מונחי היסוד לילדים, שקשורים לשלושת התחומים האלה

מקס אבירם:  אני מקווה שבסביבות ינואר, פברואר אנחנו נתחיל כבר איזשהו פיילוט קטן של התכנית

מקס אבירם:  הצוותים שלי עובדים חזק מאוד על התכנית הזאת

בועז טופורובסקי: אני גם הבנתי שזה חלק מהתנאים לקבלת תעודת הוראה

מקס אבירם: כן, אתה ראית את זה במסמך, אני אגיע לזה

מקס אבירם:  אחר כך בכיתות ה' יש לנו תכנית "עצמאים בשטח"

מקס אבירם:  "עצמאים בשטח" זאת תכנית, שכבר מחנכת או מלמדת את הילדים איך להתמודד באופן עצמאי במרחב התעבורתי

מקס אבירם:  אחר כך בתכנית ט' יש לנו תכנית, שמתעסקת אך ורק בדו-גלגלי, באופניים חשמליים וקורקינטים וכן הלאה, וב-י' יש לנו את תכנית החינוך התעבורתי

מקס אבירם:  בתוך כל הסיפור, בכיתה ה' ו-ו' יש לנו כמובן את הפרויקט המאוד חשוב, בעיניי, של משמרות הזה"ב, אבל אני אתן ליוני יקירנו לדבר על זה, ואם יהיה צורך, אני אוסיף הערות משלי לגבי העניין הזה

מקס אבירם:  אנחנו רואים כבר את קצה קצהו של אור בקצה המנהרה בהיבט הזה של הפערים שיש בהדרכה של תלמידי כיתות ה' וההפעלה שלהם ב-ו'

בועז טופורובסקי: מה אתה אומר, כן?     

מקס אבירם: כן, אנחנו מתחילים לראות טיפה

בועז טופורובסקי: אני רואה לפי הנתונים, אני רק מנסה להבין אם אני יכול להיות אופטימי

מקס אבירם: אתה יכול להיות אופטימי

מקס אבירם:  אדוני היושב-ראש, צריך לעבוד על העיקרון המאוד מאוד ברור, שצריך להיות ברור לכולנו, כיתה שלא מקבלת הדרכה והצבה, לא עושה משמרות זה"ב, בשום מקרה, מה שנקרא על גופתי, אני אשב על הגדר, כי מדובר על כביש, מדובר על מכוניות, הדבר הזה חייב לעבור את ההכשרה

מקס אבירם:  אחד הדברים שהכי מטרידים אותי במשמרות הזה"ב זאת העובדה שבפתרונות שיש היום, אין את המפגש הזה של שוטר, שוטרת, עם התלמידים

מקס אבירם:  בגלל שאנחנו מתבססים היום על התכנית המקוונת, המפגש היחיד זה בשלב ההצבה, שהוא מאוד מאוד קצר ולא יוצר שום תהליכי חברות, ואז כל מה שרצינו להשיג – שוטר שנכנס לכיתה ומלמד את התלמידים, כשהם פתאום רואים שוטר שהוא לא אחד שצריך לפחד ממנו, הוא גם יכול להיות טוב

בועז טופורובסקי: אני כל יום מרדים אותם עם סיפור, ששוטר עוד מעט בא אם הם לא הולכים לישון

מקס אבירם: אנחנו מעבדים את הדברים האלה

בועז טופורובסקי: אבל יונתן עוד מעט גם יגיב על זה

בועז טופורובסקי:  אנחנו באים בטענות למשטרה שנמצאת כאן

בועז טופורובסקי:  אני בטוח שהם ישמחו לעוד 20 תקנים

מקס אבירם: אבל יש פתרונות

מקס אבירם:  כבר בדיון הקודם אצלך בוועדה היה איזשהו פתרון שאפשר להתחיל לנסות לקדם אותו, וזה הסיפור של שוטרות שח"ם

בועז טופורובסקי: נכון, אנחנו היינו מאוד בעד זה

מקס אבירם: היתה פה נציגה של המשרד לביטחון לאומי, והיא אמרה שח"ם ואני נדלקתי על העניין הזה, כי זאת סיטואציה שבה אפשר לגייס חבורה שלמה של חיילים, חיילות איכותיים שאפשר להכשיר אותם לתכנית הזאת, והם יהיו אלה שייכנסו לכיתות ויעשו את ההדרכה, ואז אולי בא לציון גואל, אני חושב

מקס אבירם:       אחת הבעיות שלנו עם תכנית ט' שאין לנו משאבים, וזה גם כתוב במסמך שהגיע אליך, אדוני היושב-ראש

בועז טופורובסקי: נכון, אני חושב שבכלל יש בעיה עם חטיבות הביניים, יש בעיה להשיג משאבים לכל פרויקט בחטיבות הביניים

מקס אבירם: אם אני מסתכל מנקודת המבט של המשרד שאני שייך לו, בחטיבות הביניים עובדים מורים שמקבלים את השעות שלהם בתקן, ומכיוון שהשעות הן בתקן, הם מקבלים את הקצאת השעות לכל תחומי הדעת מאמח"י, זה נקרא ארגון מוסדות חינוך

מקס אבירם:  זאת איזושהי יחידה מקצועית במשרד, שהיא מקצה את השעות

מקס אבירם:  מהם אנחנו מקבלים כל שנה כ-340 שעות, שהן מיועדות אך ורק לכיתות ט', אבל 342 שעות לא מספיקות לנו ל-3,000 או ל-4,000 כיתות

מקס אבירם:  התכנית הזאת כל כך חשובה במובן שהיא מפגישה את התלמידים קצת זמן לפני שהם רשאים לעלות לכביש עם אופניים חשמליים או עם קורקינט, ומנגישה להם את המידע, את המיומנויות ואת הערכים שיכולים להכתיב להם אחר כך את ההתנהלות בכביש, במיוחד המידע, במיוחד הידע

מקס אבירם:  לדעת מה זה כביש, זה לא שההורים שלך קונים לך אופניים חשמליים, אתה עולה לכביש ובזה הסתיים הסיפור, זה לא ככה

מקס אבירם:  אני רואה היום, אפילו בקרבת המשרד שלי באזור מאה שערים, רוכבי אופניים חשמליים חרדיים, שנוסעים נגד כיוון התנועה, אתה נוסע ופתאום שניים באים מולך

מקס אבירם:  אני יודע שהסיפור הזה הוא לא רק חינוך, הוא גם אכיפה, סיטואציה שבה מפסיקים לתת לדברים האלה לקרות

מקס אבירם:  במשמרת שלי, הייתי מאוד מאוד שמח אם בכיתה ט' באמת היינו יכולים לתת לתלמידים – פעם לפני הרבה שנים לרשות הלאומית היה כסף, והיא נתנה לנו יותר כסף, וכך קנינו שעות גם ל-ט' והפעלנו תכנית ב-2,000 כיתות, ב-3,000 כיתות, כי היו לנו משאבים

מקס אבירם:  היום אין לנו את המשאבים האלה, ולכן התכנית הזאת במידת מה נפגעת, ואני הייתי שמח אם אנחנו היינו מוצאים משאבים

מקס אבירם:  אני עושה את המאמצים בתוך המשרד שלי להשיג משאבים, לא תמיד אני מצליח

מקס אבירם:       בכיתה י' יש לנו את תכנית החינוך התעבורתי

מקס אבירם:  תכנית החינוך התעבורתי היא תכנית מאוד מאוד חשובה ומוצלחת מבחינתנו

מקס אבירם:  היא מקיפה סדרי גודל של 4,400, 4,500 כיתות שהולכות ללמוד בתחילת תשפ"ד את התכנית הזאת, ובסוף השנה מתאפשר להם להיבחן בבחינת תיאוריה, שנמצאת בתוך הכללים של מערך אגף הבחינות של המשרד, כמו בחינת בגרות

מקס אבירם:  כל הסממנים של בחינת בגרות מצויים בתוך הדבר הזה

מקס אבירם:  בשנה שעברה נבחנו 91,000 תלמידים, 55% מהם הצליחו בתיאוריה, ביניהם התאומות שלי, עד 120

מקס אבירם:  זה מייצר אצלי עכשיו בשנה הבאה איזושהי סיטואציה, שאני צריך להכניס אותן ללימודי הנהיגה המעשיים, אבל אנחנו נתגבר גם על העניין הזה

מקס אבירם:  התכנית הזו בעיניי היא חשובה, ולו רק בשל העובדה שהיא מייצרת מפגש קבוע, פעם בשבוע במשך שנה שלמה, לתלמידים שנותנים להם את כל התכנים הרלוונטיים להפוך אותם לנהגים יותר משמעותיים – במובן של לחץ חברתי, אלכוהול ונהיגה, עייפות בנהיגה; לא רק תמרורים וכללים, שהם חשובים כשלעצמם, אלא גם אלמנטים אחרים, שבגלל חוסר זמן או התמקדות מסוימת, לא באים לידי ביטוי בתהליך הלמידה המעשית, ואנחנו שמחים לתת את העניין הזה

מקס אבירם:  יש הד גדול מאוד לתכנית הזאת מאז שהכנסנו את בחינת התיאוריה, בשנים האחרונות זה פורח, ולדעתי תוך שנה נגיע כבר ל-100% לומדים

בועז טופורובסקי: מדהים

מקס אבירם: אתה תראה אצלך במסמך שקיבלת, שיש פערים שגם בלשכת השר שאלו אותי לגביהם, נאמר עצמאים בשטח לומדים 5,000 כיתות ויש 5,600

מקס אבירם:  הפערים האלה נובעים מהעובדה שיש בתי ספר שעדיין חושבים שללמד בטיחות בדרכים יכול כל אחד, ואני לא מוכן לזה

מקס אבירם:  התנאי שלי להוראת התכניות שלנו בבתי הספר זה שיהיה מורה מבית ספר שהוכשר לתכנית, שיודע מה לעשות עם התכנים

מקס אבירם:  אותם בתי ספר הם אותם בתי ספר שאנחנו עובדים כרגע עליהם

בועז טופורובסקי: אלה גם הפערים שיש בינך לבין המשטרה, או אלה של הזה"ב?     

מקס אבירם: לא, אלה של הזה"ב

בועז טופורובסקי: אתה יכול להסביר את זה? יש לי פערים בנתונים בין המשטרה לבין משרד החינוך – מחוז דרום 257 כיתות לפי המשטרה, ולפי משרד החינוך 236; מחוז מרכז 893 לעומת 266

מקס אבירם: יכול להיות שיש פערים, אנחנו עשינו את התיאום עם המשטרה על העניין הזה, אז התיאום יהיה עכשיו כאן

מקס אבירם:  צריך להבין שמבחינתי המספרים הם – אני לא אגיד פחות חשובים, אבל יותר חשוב לי לנסות להגיע לאיזשהו פתרון, שבו תלמידים בכיתה ה', בהכשרה שלהם למשמרות הזה"ב, פוגשים אדם עם מדים  שהוכשר לתכנית ויכול להעביר להם את התכנית הזאת פנים אל פנים

מקס אבירם:  מבחינתי זה הקטע החשוב ביותר בפדגוגיה

בועז טופורובסקי: אז אתה מרגיש שאנחנו מוכנים לפתיחת שנת הלימודים? למעט מה שאמרת לגבי כיתות ט', אנחנו אף פעם לא מושלמים, אבל אנחנו יותר מוכנים משנה שעברה?     

מקס אבירם: לדעתי אנחנו יותר מוכנים משנה שעברה

מקס אבירם:  אמרתי לך בזמנו, ואני אומר כל פעם בדיונים אצלך או בכלל בוועדות שאני משתתף, יש לנו pivot במערכת החינוך, שהוא זה שעל פיו יקום וייפול דבר, וזה רכזי ורכזות הזה"ב שלנו בבתי הספר

מקס אבירם:  הם הפרסונה, שבאמצעותה אנחנו יכולים למנף את כל עולם הבטיחות גם בהיבט של מעטפת הבטיחות האישית, קרי הפעולות והתכניות שאנחנו מקיימים, וגם במעטפת הבטיחות הפיסית, שהיא כל ההסדרה של ההגעה לבית הספר והיציאה ממנו, שמורכבת מהמון פרטים שצריך את כולם לסדר

מקס אבירם:  רכז הזה"ב מבחינתנו  מסדר את העניין הזה

מקס אבירם:  כל שנה, בתחילת השנה, יש מיפוי של דרכי ההגעה של התלמידים לבית ספר, וכל אפיון כזה מקבל את הפתרונות שלו, למשל: אם יש X תלמידים שמגיעים ברגל לבית הספר, מלמדים אותם את הדרך הבטוחה לבית הספר; אם יש הסעות, קובעים מקום מסוים בתוך הכניסה לבית הספר, שאליו אותן הסעות מגיעות ומורידות תלמידים וכן הלאה, וכמובן נשק וסע שהולך וגדל היום בבתי הספר ויוצר איזושהי סיטואציה של הסדרה

מקס אבירם:  אנחנו מרגישים שאנחנו די מוכנים לפתיחת שנת הלימודים

מקס אבירם:  עדיין לא סיימנו את העבודה, יש לנו עוד שבועיים

בועז טופורובסקי: תודה רבה

בועז טופורובסקי:  אני רוצה לברך את חבר הכנסת משה קינלי טור פז על הגעתו

משה טור פז: יש להגיד שאני ייצגתי אותך בוועדת הכנסת

בועז טופורובסקי: תודה רבה

בועז טופורובסקי:  משרד התחבורה, יש לך משהו להוסיף? אני אשמח שתתייחס גם לדרישה שהיתה ליושב-ראש הוועדה הראשית, לוועדת הכלכלה, לגבי הנושא של נשק וסע

איתן הקר: אנחנו מדי שנה מעבירים תקציב של סימון והתקנים, תקציב של 25 מיליון מדי שנה לכלל הרשויות, לכל ה-257 רשויות

איתן הקר:  השנה אנחנו נעביר גם לשתי הרשויות החדשות שנולדו, שער שומרון וצור הדסה

בועז טופורובסקי: כל התקציבים האלה עם מצ'ינג?     

איתן הקר: כן, התקציב הזה הוא מצ'ינג

בועז טופורובסקי: ואם יש רשות שלא מסוגלת?     

איתן הקר: אנחנו נותנים את התקציב עם מצ'ינג, והרשות צריכה לבוא לפי המצ'ינג שלה

איתן הקר:  התוקף של התקציב הזה הוא לשנה, ורשות שלא מנצלת אותו במהלך שנה, אין לנו מה לעשות, אנחנו סוגרים את ההרשאה מתוך איזו תכנית כללית למימוש כספים שהמדינה מעניקה לרשויות

דניאל שוורץ: ברשויות חלשות המצ'ינג הוא מאוד נמוך, הוא 10%, זה לא 50%-50%

איתן הקר: אני אשלים, שמבחינת אחוזי המצ'ינג, יש שלוש מדרגות: 70, 80 ו-90, בהתאם לזה זה גם 30, 20 ו-10

איתן הקר:  כשמשרד התחבורה נותן 90%, הרשות צריכה להשלים ל-10%; ואם הוא נותן 70%, היא צריכה להשלים 30% וכן הלאה, זו הדרך

בועז טופורובסקי: איתן, לגבי נשק וסע יש לכם חדשות?      

איתן הקר: לא

בועז טופורובסקי: יחיאל, אנחנו ניתן לכם את רשות הדיבור, אנחנו נגיע לזה

בועז טופורובסקי:  משרד התחבורה והבטיחות בדרכים, האם אתם מרגישים שאתם מוכנים לפתיחת שנת הלימודים מבחינת בטיחות בדרכים? עוד פעם אני מזכיר, הילדים שלנו זה נושא מאוד רגיש, בטח בכיתות ד', ה', ו' כבר הרבה הולכים ברגל, הם קטנים, לא רואים אותם

דיאנה קוגן: גם בכיתה א' הם הולכים ברגל

בועז טופורובסקי: נכון, גם ב-א' לפעמים הולכים ברגל, זה בירושלים

איתן הקר: כמו שאמרתי, בימים הקרובים אנחנו אמורים להעביר את ההרשאות לכלל הרשויות המקומיות, כשיש לקחת בחשבון גם רשויות חדשות בתחום, אבל כתפיסה אנחנו מעבירים לכלל הרשויות, בלי הבדלים האם מדובר במיעוטים או לא

איתן הקר:  כלל הרשויות אמורות לקבל

בועז טופורובסקי: אבל ההרשאות עכשיו לא יעזרו לפתיחת שנת הלימודים

איתן הקר: נכון, אבל ההרשאות הן למשך שנה, זאת אומרת: יש שנה לבצע את הדברים האלה

בועז טופורובסקי: תודה איתן

בועז טופורובסקי:       דיאנה מהשלטון המקומי, בבקשה תציגי את עצמך עוד פעם ותסבירי על היערכות השלטון המקומי לפתיחת שנת הלימודים

בועז טופורובסקי:  קינלי הגיע לשמוע אותך

דיאנה קוגן: איזה כבוד, איזה כיף לי

דיאנה קוגן:  שמי דיאנה, ואני מנהלת מטה הבטיחות העירוני בעיריית ירושלים

דיאנה קוגן:  אני מהוותיקים, אבל אני יכולה להגיד בשם החברים שלי וגם מתוקף ההיכרות שלי הרבה מאוד שנים את התחום, תודה גדולה גדולה גדולה על התקציב שהוזרם בשנה שעברה וגם השנה

דיאנה קוגן:  כל התקציב הזה שהורד לרשות הרשויות כדי לתקן את כשלי המפגעים בסביבות מוסדות החינוך נוצל עד תום

דיאנה קוגן:  ירושלים עיר גדולה

דיאנה קוגן:  בירושלים אנחנו שלוש ערים: יש לנו עיר חרדית, הגדולה ביותר; העיר הערבית הגדולה ביותר; וגם העיר האחרת היא הגדולה בארץ

דיאנה קוגן:  אנחנו משוועים לתקציבים

דיאנה קוגן:  כל שקל שמגיע, באמת נצרך, נצרב ונספג, במיוחד כשמדברים בנושא בטיחות ליד מוסדות בטיחות

דיאנה קוגן:       אני חייבת להעיד על העיר שלי, שעיריית ירושלים מאוד מחויבת לנושא הזה של תלמידים ומוסדות חינוך, וקינלי מכיר את זה מקרוב

דיאנה קוגן:  אנחנו מאוד מאוד מחויבים כל השנה, ולכן אנחנו מתחילים את פתיחת שנת הלימודים ואת כל הסדרי הבטיחות כבר בסוף השנה עם חוזרים שנשלחים לכל מוסדות החינוך

דיאנה קוגן:  אנחנו שולחים את זה להנהלות מוסדות החינוך, שם הם בודקים ומחזירים אלינו תגובה די מידית, כי במאי אנחנו צריכים להיערך לעבודות בספטמבר

דיאנה קוגן:  ברגע זה הערת לנציג האוצר, שהתקציבים מגיעים מאוחר

דיאנה קוגן:  עם זאת, הם מגיעים

דיאנה קוגן:  בסופו של דבר, המהנדסים יוצאים לסיור, כי חייבים לצאת לסיור, בודקים ולפי זה נותנים מענה

דיאנה קוגן:  כאשר רוצים לתת את המענה, צריך לעבור ועדות – ועדות של רשות תמרור וכו'

דיאנה קוגן:  כל הדברים האלה לוקחים המון זמן

דיאנה קוגן:        בד בבד, העירייה – מאחר שהיא מחויבת – כבר במהלך אוגוסט באופן רוטיני מכינה את הנושא של חידושים וצביעות סביב מוסדות החינוך, בדגש על אזורים מחוללי תנועה, באזורים של מפגשים של הורים וילדים וכו'

דיאנה קוגן:  במקביל, במטות הבטיחות אנחנו מקיימים כל מיני הדרכות והכשרות

דיאנה קוגן:  אנחנו עורכים גם הכשרות עבור מלווים בהסעות, עבור מנהלי חברות הסעה וכו', על מנת להעיר גם את תשומת ליבם

בועז טופורובסקי: 	דיאנה, זה קורה בכל השלטון המקומי?      

דיאנה קוגן: אני יודעת על הערים הגדולות

דיאנה קוגן:  אני יודעת שהחברים שלי בערים הגדולות – רובם מתעסקים בעניין הזה

בועז טופורובסקי: אבל האם את הנציגה של השלטון המקומי?      

דיאנה קוגן: אני מדברת על הערים היותר גדולות, אני פחות מתמצאת בערים הקטנות, שם יש לי פחות ידע

דיאנה קוגן:  ראשית, אם אתם רוצים לדעת לגבי ההישגים לפתיחת שנת הלימודים, הכול מתחיל ומסתיים בתקציב שעומד לרשות הרשות, גם מבחינה פיסית וגם מבחינת ההדרכות

דיאנה קוגן:  כשאני צריכה לקיים קורסים למלווי הסעות, אני צריכה תקציבים

דיאנה קוגן:  אם אני מעבירה קורס של מפקדי משמרות זה"ב, אני צריכה תקציבים

דיאנה קוגן:  גם דיברו כאן על חידוש צבע, אני יודעת שאחד החסמים הגדולים בנושא של בטיחות בדרכים בכל הארץ, גם ברשויות הקטנות וגם בגדולות, זה עניין הצבע

דיאנה קוגן:  זה גם צץ כאן בוועדות

בועז טופורובסקי: דיברנו גם על התקן של צבע שלא מחליק, ואז אמרו שזה יקר

דיאנה קוגן: מדברים פה על דו-גלגלי, מדברים על החלקות; אני מדברת על הנושא הכי פשוט, הכי טריוויאלי, של צביעה

דיאנה קוגן:  צבע דוהה, בגלל מזג אוויר, יובש, פחם וכו'

דיאנה קוגן:  אנחנו צריכים הרבה יותר תקציבים על מנת לחדש את הצבעים, זה דבר אחד

בועז טופורובסקי: דניאל, תזכור להתייחס לזה אחר כך

דיאנה קוגן: בנוסף, אתה שאלת שאלה שלא קיבלת עליה תשובה, מה קורה במקום שיש ליקויים חמורים, גם אם ההגדרה היא נכונה או לא נכונה, מדויקת או לא

דיאנה קוגן:  ישנם מקומות שלא יעזור כמה זה יהיה חמור, לדוגמה ערים עתיקות או שכונות עתיקות, בין אם מדובר של חרדים או ערבים

דיאנה קוגן:  אני נתקלת בזה גם אצלנו באזור החרדי וגם באזור הערבי, ישנן שכונות, שכמה כסף שתשפוך שם, זה לא יעזור לך, כאשר אין לך תוואי

דיאנה קוגן:       יש לנו דוגמה של התאונה שהיתה במחנה הפליטים שועפאט

דיאנה קוגן:  נהרגו שלושה ילדים, על מה ולמה? משום שהעירייה התרשלה או משום שהם מחנה פליטים? לא ולא, תוואי הדרך הוא צר מדי, אי אפשר לסלול שם לא מדרכה ולא כביש

דיאנה קוגן:  כשיש כלי רכב משני הצדדים, אחד יורד ומחכה שהשני יעבור, אין פה תשובות מוחלטות ואין פה פתרונות של פלא

דיאנה קוגן:       אני חושבת בצניעות שירושלים היא אחת הרשויות הכי מסודרות שיש

דיאנה קוגן:  תראה שם מקומות שאתה תצטמרר, יש שם סכנה כל יום וכל לילה, במיוחד עכשיו עם עבודות הפיתוח שנעשות שם חדשות לבקרים

דיאנה קוגן:  העובדה שלא נהרגים שם אנשים כל דקה וכל רגע אנשים?      

בועז טופורובסקי: אבל זה מטריד שאת אומרת את זה בוועדה

דיאנה קוגן: אני אומרת את זה בוועדה כדי לחדד את העניין

דיאנה קוגן:  לא הכול נמצא בידינו ולא כל הפתרונות בידינו

בועז טופורובסקי: ברור

דיאנה קוגן: אם כי, כשיש תקציבים, אנחנו פועלים יותר

דיאנה קוגן:  זה אחד החסמים הכי גדולים

דיאנה קוגן:  במטה בטיחות עירוני ירושלים בשנת 2015 קיבלנו מיליון וחצי שקל לפעילות ב-80%; היום בשנת 23' קיבלתי 620,000 שקל, כאשר בשנת 2015 היינו פחות מ-600,00 או 700,000 תושבים והיום אנחנו עוברים את המיליון תושבים

דיאנה קוגן:  היום בירושלים יש 380,000 תלמידים, למי אני מקצה כסף? לאיזה בית ספר אני מאפשרת את התכנית הזאת והזאת? אני לא רוצה עכשיו  להתרחב ולהתפרס, אלא רק לסכם ולומר שכל מה שיעלה פה על השולחן – משמרות זה"ב, עיניים בדרכים, חבק וסע, נשק וסע, סע לשלום, כפי שאנחנו קוראים להם במוסדות החינוך, הכול מתחיל ומסתיים בתקציבים

דיאנה קוגן:  אם יש תקציב, יש יותר עבודה; אם אין תקציבים – אין עבודה

דיאנה קוגן:       כאשר הרשות הלאומית מעבירה אלינו מדיניות ונושאים, אני המדד שלכם האם כל מה שנאמר פה מתקיים, ואני העיר הכי גדולה, אני המטה הכי גדול בארץ

דיאנה קוגן:  אני יכולה להסתכל בעיניים של כל אחד ואחד פה ולומר לו את האמת, כמה נכון מה שהוא אמר ומה לא מדויק כאן

דיאנה קוגן:  יש פה אנשים נפלאים, עבודה נפלאה, ולך אמרתי קודם תודה רבה על הקצאת תקציבים, שאתם קוראים להם תקציבים לטיפול בכשלי מוסדות חינוך

דיאנה קוגן:  אתה מצאת לנכון להפנות את התקציבים שלך לבטיחות בדרכים

דיאנה קוגן:  אני חושבת שאם יותר אנשים ויותר תחומים ישליכו את יהבם על הנושא הזה – דיברת על תאונות הדרכים, אתמול נהרגה ילדה בת חמש בטרקטורון, איפה האחריות ההורית? איך אני מטפלת למשל באחריות ההורית? עם כל מה שעלה פה, אף אחד לא דיבר על אחריות הורית

דיאנה קוגן:  איך אני מגיעה אליהם? כמה אני מגיעה אליהם? כמה הורים שאני אזמן יגיעו לאספות הורים? אנחנו מביאים להם הרצאות מאוד מרתקות, אני מביאה בטיחות בדרכים בזמר, בתיאטרון, בצורות אחרות, אבל איך אני מגיעה לכל החברה, לכל הקהל הלא שבוי? לא הקהלים שנמצאים במוסדות החינוך, במועדוני הקשישים

דיאנה קוגן:  שם הבעיה שלי, איך אני תופסת את ההורה, אולי איש בן 30 שבעצמו מאושפז, שהעלה ילדה בת חמש לטרקטורון, ובסוף ניטלו חייה של הילדה? סליחה שהגעתי למקומות כאלה

בועז טופורובסקי: אנחנו מכירים את זה, אין ספק שבסופו של דבר יש אחריות אישית, ואנחנו צריכים להגביר את המודעות לכל הסיפור הזה

בועז טופורובסקי:  לרגע אנחנו לא חושבים שאנחנו יכולים להסיר את האחריות האישית מאנשים – מי שמסיע ילדה בת חמש בטרקטורון, מי שמסתכל בטלפון תוך כדי נסיעה

בועז טופורובסקי:  התפקיד שלנו זה לחנך במקרה הזה, או לדאוג באכיפה או בכל מיני דרכים, או להקטין את הסיכונים לטעויות כאלה

דיאנה קוגן: העניין הוא שהוא מטפל עד גיל 19, 20, 24, ואני מטפלת מגיל אפס עד גיל 100, יש לי גם אנשים בדיור מוגן שאנחנו מגיעים אליהם ונותנים להם הרצאות וכל מיני תכניות

דיאנה קוגן:  יש עכשיו תכנית בטיפות חלב, איך לרסן ילדים בהתקני ריסון

בועז טופורובסקי: אני אשמח להזמין אותך לדיונים השוטפים של הוועדה

דיאנה קוגן: לא כדאי לך

בועז טופורובסקי: אני חושב שלא כדאי לך

בועז טופורובסקי:  אבל בסדר גמור, תודה דיאנה

משה טור פז: אדוני היושב-ראש, קודם כל, עבדתי עם דיאנה בעיריית ירושלים

דיאנה קוגן: הוא היה המנהל שלי

משה טור פז: עבדתי איתה

משה טור פז:  יש לנו יחידה מעולה בעיר, זאת עיר גדולה ומורכבת, כמו שנאמר, עם כמה אוכלוסיות מגוונות

משה טור פז:  אם אנחנו מנסים לסכם, אני חושב שהדברים יושבים בשני מקומות עיקריים: האחד, תקציב שכמו תמיד, 25 מיליון זה סכום שנשמע יפה

משה טור פז:  כשאתה פורט אותו ל-256 רשויות, מה שנשאר לך זה 100,000 שקל בממוצע לרשות, שזה מעברי חציה בשכונה אחת בירושלים

משה טור פז:  ברור שיותר כסף יעשה יותר עבודה, אבל הפערים בין הרשויות לא נמצאים בכסף; הם גם בכסף, הם בעיקר במודעות וביכולת שלנו לראות מה קורה ברשויות, שמכל מיני סיבות הן חלשות

משה טור פז:  בוא נחליט שנמפה בתחום הבטיחות בדרכים 258 רשויות עם תושבים, ועכשיו נבחן אותן אם יש יחידה ייעודית או פקיד ייעודי במקרה של רשות קטנה, שעוסקת בזה שקם בבוקר מישהו, כמו שדיאנה היתה קמה בתפקיד הקודם שלה וגם היום, ומסתכל על בטיחות בדרכים ושואל עכשיו באוגוסט: רגע, גמרנו מעברי חציה, גמרנו את זה, גמרנו את זה, ומגלה שאצל יותר מחצי מהרשויות אין או שיש משהו מאוד מאוד חלקי ודווקא ברשויות שאולי צריכות יותר ושמצב התשתיות בהן גרוע

משה טור פז:       אני חושב שההשפעה שלנו כוועדה צריכה להיות בשני הצירים האלה: פעם אחת יחידות ייעודיות או אנשים ייעודיים שקמים בבוקר וחושבים את זה וגם נושאים באחריות על האירוע הזה, ופעם שנייה בתקציב

משה טור פז:  בעקבות הסיורים שלנו, פגשתי פערים מאוד מאוד גדולים, בעיקר בתפיסת התפקיד

משה טור פז:  אני אומר שוב, יש רשויות קטנות ו/או חלשות בישראל - -  -     

בועז טופורובסקי: יש הבדל אם מישהו לוקח את זה וזה תיק מבחינתו, או מישהו חי את זה

משה טור פז: בדיוק, אם במסגרת חמשת תפקידיך אתה גם עושה את זה, או שבחודש אוגוסט אתה מבין – ובתור מי שניהל את מערכת החינוך הגדולה ביותר – שאתה  צריך לקום בבוקר ולחשוב בעיקר את זה

משה טור פז:  יש לך עוד תיקים, רישום, תלמידים שלא נרשמו, בתי ספר שלא מוכנים, אבל הבטיחות בדרכים ומוכנות סביבת בתי הספר היא התיק הכמעט הכי חשוב לפתיחת שנת הלימודים, אולי יחד עם הבטיחות הפיסית של מוסדות החינוך

משה טור פז:  לראש מחלקת חינוך יש 100 תיקים

משה טור פז:  אם יש לו אדם כמו דיאנה שקם בבוקר ועל זה הוא חושב, כנראה שהדברים ייראו טוב

משה טור פז:  אני חושב שברמת הרשויות שאני סיירתי ונתקלתי בהן, זה לא המצב

בועז טופורובסקי: תודה רבה

דיאנה קוגן: הוא נגע בלב העניין

דיאנה קוגן:  כשאני מדברת בשם הרשויות הגדולות, יש פה בעיה בסיסית יסודית אחת, מיסוד של תפקיד מנהל מטה בטיחות בכל רשות ורשות, שהוא יחידת הקצה ושהוא מבצע את כל מה שנאמר פה סביב השולחן, ואת זה אף אחד לא הצליח לסדר

דיאנה קוגן:  יש לי משרה מלאה, יש לי מחלקה שלמה, יש לי גם עובדים ייעודיים, ערבים, חרדים וכו'

דיאנה קוגן:  ישנן רשויות, שאותו מנהל מטה עושה גם את התפקיד הזה ועוד שלושה תפקידים אחרים, ולכן הוא לא יגיע לנושא

בועז טופורובסקי: דיאנה, אני ארצה פירוט מהשלטון המקומי איפה בדיוק יש את הבעיות האלה, איפה בדיוק יש את צווארי הבקבוק, זה מאוד חשוב

דיאנה קוגן: אני אבקש להעביר לך

בועז טופורובסקי: תודה רבה

בועז טופורובסקי:  נעבור למשטרה

בועז טופורובסקי:  רוב העבודה שקשורה לזה היא עליכם, וקודם כל יש לי הרבה הערכה אליכם

בועז טופורובסקי:  אני יודע שכל הזמן באים בטענות

בועז טופורובסקי:  קיימנו דיון בוועדה לביטחון לאומי, וראינו שבתוך הגוף הזה שנקרא משטרה, גם אתם נלחמים על תקציבים

בועז טופורובסקי:  כמובן שאני לא אומר את זה כדי לסבך אתכם, אלא להפך, כדי להעריך ולתת המון המון הערכה

טוני מרקו: צהרים טובים, אני ראש מדור מתנדבים באגף התנועה

טוני מרקו:  אני אחראית על כל תחום משמרות הזה"ב

טוני מרקו:  יחד אתי נמצא פה יוני, קצין זה"ב ארצי

טוני מרקו:  אני אתן את הנקודות שלי, ויוני ימשיך

בועז טופורובסקי: רוב העבודה שקשורה לזה היא עליכם, אז קודם כל אני מביע הרבה הערכה

בועז טופורובסקי:  אני יודע שכל הזמן באים בטענות, אבל אנחנו קיימנו דיון בוועדה לביטחון לאומי, וראינו שבתוך הגוף הזה שנקרא משטרה, גם אתם נלחמים על תקציבים ועל עוד נושאים

בועז טופורובסקי:  אני כמובן לא אומר את זה כדי לסבך אתכם, אלא להיפך, כדי לתת המון המון הערכה

טוני מרקו: תודה רבה

טוני מרקו:  קודם כל, משטרת ישראל מפעילה את משמרות הזה"ב מעל 50 שנים, מתוך הרעיון וההבנה שהתלמידים הם דור העתיד

טוני מרקו:  ההדרכה והחוויה של תלמידי כיתות ה' היא החוויה הראשונה שלהם והלימוד שלהם של כל נושא הבטיחות בדרכים, וזה משפיע על ההתנהגות שלהם גם כתלמידים וגם כבוגרים בהמשך

טוני מרקו:       מבחינת ההיערכות של משטרת ישראל, כמו כל שנה משטרת ישראל נערכת לפתיחת שנת הלימודים, גם השנה, ובכל הנושא של תחום הזה"ב אנחנו נותנים כמובן הנחיות למחוזות

טוני מרקו:  אנחנו עושים מעקב של גילויי מצב בכל המחוזות יחד עם מהנדסי התנועה וכמובן הרשות המקומית לכל הנושא של בטיחות ושיפור ליקויים אם יש, למשל: שילוט, צביעה של מעברי חניה, תיקון של מעקות בטיחות, מפרצי חניה, כל הנושאים שקשורים למעטפת הבטיחותית

טוני מרקו:       חשוב לי להדגיש פה שבית ספר שאין לו מעטפת בטיחות מלאה, לא יופעלו תלמידים במשמרות זה"ב

טוני מרקו:  בסופו של דבר, אנחנו חושבים קודם כל הבטיחות של אותם תלמידים שמפעילים את המשמרות

בועז טופורובסקי: ואז רוב בתי הספר שבהם אין משמרות זה"ב, זה בגלל זה?     

טוני מרקו: זה חלק מזה

טוני מרקו:  בית ספר שלא מאושר מבחינה בטיחותית, לא יהיו שם משמרות זה"ב

בועז טופורובסקי: ואז מי שלא מאושר זה מגיע אליך, מקס, או לרלב"ד?     

מקס אבירם: זה ההסבר לכך שיש פוטנציאל של 2,500 כיתות, מתוך היקפים של למעלה מ-5,000 כיתות ה'

בועז טופורובסקי: אני מבין, אבל אני לא חותר לשם

בועז טופורובסקי:  יעקב, הרלב"ד מודע לאותם בתי ספר? אם המשטרה אומרת שזה לא בטיחותי להציב משמרות זה"ב, זה משהו שאמור להטריד אתכם

יעקב מזרחי: בדרך כלל כשעולה דבר כזה – ואנחנו מכירים את זה – הבעיה התשתיתית נפתרת במקום

בועז טופורובסקי: חשוב שיהיה הקשר הזה

בועז טופורובסקי:  אם יש שוטר במודיעין שרואה ליקוי, שיידעו את זה, שזה יעבור, וזה לא רק ייסגר - - -      

דיאנה קוגן: התנאי הבסיסי לקיום של משמרות זה"ב, זה קיום של מעבר חציה

דיאנה קוגן:  אתה לא יכול לכפות על כל אזור ועל כל תשתית מעבר חציה

דיאנה קוגן:  אם אי אפשר לצבוע מעבר חציה, אין משמרות זה"ב, זה התנאי, ומשם זה נובע

בועז טופורובסקי: אני מבין את זה, השאלה אם זה בטוח בדרך לשם

מקס אבירם: בהמשך למה שדיאנה אומרת, צריך גם לקחת בחשבון את העובדה שמיקום פיסי של בית ספר הוא לפעמים בעייתי

בועז טופורובסקי: רק להזיז את בית הספר, אני מכיר את זה, אנחנו מנסים להביא את זה למינימום

טוני מרקו: בכל ליקוי כזה, יחד עם הרשות המקומית עושים סיור שטח, מעבירים את כל הליקויים, זה חוזר חזרה

טוני מרקו:  בסופו של דבר, לפעמים יש כמה פעמים סיור שטח

טוני מרקו:  בסופו של דבר מגיעים למצב שבית הספר מאושר ופועלים בו משמרות הזה"ב

טוני מרקו:  כמובן שלפני פתיחת שנת לימודים גם מדריכות הזה"ב וגם השוטרים הקהילתיים יוצרים קשר כמובן עם בתי הספר, מתאמים מועדי הדרכה וקובעים את התכנית השנתית הסדורה לאותה שנה

טוני מרקו:  בתחילת שנת הלימודים בימים הראשונים, כל משטרת ישראל כמובן מגויסת לדבר הזה ונמצאת שם

טוני מרקו:  היא נמצאת במעברי החציה גם מוקדם בבוקר וגם בסיום

בועז טופורובסקי: זאת אומרת שבאחד בספטמבר חלק גדול מהשוטרים, גם אם זה לא תפקידם, באים לסביבת בתי הספר?     

טוני מרקו: כן, יש היערכות, בדרך כלל זה בין האחד לשלישי בספטמבר, זאת אומרת: בדרך כלל אלה יומיים, שלושה ימים שהם נמצאים שם

בועז טופורובסקי: לתת boost

דיאנה קוגן: שלושה ימים ראשונים לפתיחת שנת הלימודים

טוני מרקו: בנוסף, מדריכות הזה"ב מגיעות כמובן לבתי הספר, מבצעות את הריענון לכיתות ו', לאותם תלמידים ששנה שעברה היו כיתות ה' ועכשיו הם מפעילי משמרות זה"ב מוסמכים פעילים

טוני מרקו:  הם מעבירים להם ריענון בתחילת השנה, מקפידים, צופים, מתקנים היכן שצריך, כמובן בודקים הימצאות של ציוד זה"ב תקין, תעודות חבר משמר, כל מה שמסביב, ואם יש דברים חריגים הם כמובן מעבירים לתיקון

טוני מרקו:       מבחינת הסגל, יש לנו 13 מדריכות זה"ב בכל הארץ

טוני מרקו:  בנוסף, 149 שוטרים קהילתיים, שזה חלק מתפקידם, זאת אומרת: 13 מדריכות הזה"ב – זה מה שהן עושות יום יום, זה התפקיד שלהן

טוני מרקו:  לשוטרים הקהילתיים יש משימות רבות, חלק מהן זה גם משמרות הזה"ב

טוני מרקו:  מתוך כ-500 שוטרים קהילתיים בכל הארץ, יש 149 שוטרים שהוסמכו ומבצעים את ההדרכות בבתי הספר יחד עם המדריכות

בועז טופורובסקי: זה מספיק?     

טוני מרקו: בעולם אוטופי, הייתי צריכה עוד הרבה יותר, אנחנו לא מצליחים - -      

בועז טופורובסקי: לא מצליחים לגייס או לא מצליחים לקבל כספים?     

טוני מרקו: זה לא עניין של כספים

טוני מרקו:  יש לנו 13 מדריכות זה"ב, זהו

משה טור פז: זה שיח של תשומות, אני לא מדבר על תפוקות

משה טור פז:  אם את צריכה שעה לכל רשות, נגיד  פעם בחודש או פעם בשבועיים, מה שתקבעי, יש לך מספיק או אין לך מספיק?      

טוני מרקו: שוב, בעולם אוטופי הייתי צריכה יותר

משה טור פז: עזבי אוטופי, מה צריך? זה לא אוטופי

טוני מרקו: צריך יותר

טוני מרקו:  יחד עם זאת, עם מה שיש – ואנחנו יצרנו במשטרת ישראל פתרונות יצירתיים לכל הנושא הזה של חוסר כוח אדם – יש שיעורים מקוונים מצולמים

טוני מרקו:  נכון שזה לא מפגש פרונטלי של שוטר מול התלמיד, הוא פוגש אותו ברגל המסכמת, זאת אומרת במפגש האחרון וביציאה לשטח, אבל השיעורים המצולמים הם על ידי שוטרים, לא אזרחים

טוני מרקו:  השיעור עצמו מצולם על ידי שוטרת זה"ב

מקס אבירם: כן, אבל התיווך הוא על ידי רכזי זה"ב בבית הספר, זאת אומרת שאין מפגש של שוטר ותלמיד

טוני מרקו: נכון

בועז טופורובסקי: אנחנו יודעים שזה לא אידיאלי, טוני מתמודדת עם מה שיש לה

בועז טופורובסקי:  כשנסכם, אנחנו גם נתייחס לזה, לא סתם עשינו את הדיון בוועדה לביטחון פנים

בועז טופורובסקי:  קל לבוא בטענות לשוטרים, הנציגה של המשרד לביטחון לאומי בהחלט לקחה זאת בחשבון וגם יושב-ראש הוועדה לביטחון לאומי – הם הבינו שצריך להגדיל את זה, בטח לאור תוספת התקציבים שמגיעה למשטרה, אבל אנחנו עוד נדבר על זה

מקס אבירם: אני לא בא בטענות

טוני מרקו: יחד עם זאת, חשוב לי להדגיש שגם השוטרים הקהילתיים וגם מדריכות הזה"ב עובדים מעל ומעבר והצלחנו להגיע לכ-85%, 87% מסך כול הכיתות שאושרו בשנת תשפ"ג להדרכה, שזה הרבה לכמות כוח האדם שיש לנו

טוני מרקו:  החלק שנשאר, כמובן שלא קיבלו את ההדרכה והם יקבלו אותה בכיתה ו'

טוני מרקו:  זה דבר ראשון שהם עושים, זאת אומרת: אלה שהיו שנה שעברה בכיתה ה' ולא הספקנו להגיע אליהם, הם הראשונים שיעברו את זה כדי שלא יהיו בתי ספר שלא יהיו בהם כיתות עם הדרכות זה"ב, הם יהיו הראשונים, 200 או 300 כיתות – יוני ייכנס לזה בפירוט

טוני מרקו:  הם מתחילים ראשונים

טוני מרקו:  במקביל אנחנו כמובן ממשיכים עם כיתות ה' הנוכחיות שמאושרות

טוני מרקו:       העבודה נעשית מתחילת יולי, אנחנו עדיין בעבודה

טוני מרקו:  אני מניחה שיש לנו עוד שבועיים עבודה, ויהיו לנו עוד בתי ספר שיאושרו, יש גם בתי ספר צומחים, יש כיתות חדשות שנכנסות, אבל בסך הכול אני מאמינה שאנחנו לא נעמוד ב-100% במצב הנוכחי, אבל נצליח להגיע עם מה שיש למקסימום שאפשר, כי מאוד מאוד חשוב לי להדגיש שמשטרת ישראל, אגף התנועה, רואה חשיבות עליונה בכל הנושא של בטיחות בדרכים לתלמידים

בועז טופורובסקי: סליחה שהפרעתי לך, אתם נעזרים גם במתנדבים?     

טוני מרקו: יש מעט מאוד, משהו כמו 10, זה כמעט שום דבר, ואני אסביר למה

טוני מרקו:  זה נורא נורא פשוט, במשטרת ישראל יש כ-25,000 מתנדבים בתפקידים שונים

טוני מרקו:  התפקיד הזה של הדרכות בשטח, בגלל שזה נמצא בשטח – לא רק בכיתה, אלא גם בשטח – מצריך קריטריונים מסוימים ועצימות מסוימת

טוני מרקו:  בנוסף, זה בשעות הבוקר

טוני מרקו:  רוב המתנדבים שיכולים לשמש כמתנדבי שטח פועלים בשעות אחר הצהריים, ערב, לילה, בשילוב של העבודה שלהם ביום יום

טוני מרקו:  לכן כשהוצאנו קול קורא וניסינו לגייס מתנדבים, זה בעייתי, וזו הסיבה שיש אבל מאוד מעט, ולכן אנחנו לא מסתמכים עליהם

טוני מרקו:  אל תשכחו שגם מתנדבים זה פחות מחויבות לתפקיד מאשר אנשים שמקבלים משכורת

בועז טופורובסקי: ומה עם שוטרי שח"ם?     

טוני מרקו: אני חושבת שזה רעיון מעולה, וחבל שאין פה נציג של צה"ל, שיכול לתת לנו את הפתרון

טוני מרקו:  שוטרות או שוטרי שח"ם שנתיים או שלוש יכולים לעשות את התפקיד הזה כמו מורות חיילות, להיות מחויבים מהבוקר – עליהם לעבור את ההדרכה, הם יהיו במדים כמו כל שוטר שח"ם

טוני מרקו:  אני חושבת שזה פתרון נפלא, ואנחנו נשמח לו

בועז טופורובסקי: 	את אומרת שאני צריך לפנות למשרד הביטחון?     

מקס אבירם: כן, לנציגה שהיתה כאן קוראים שרית

בועז טופורובסקי: שרית היא מהמשרד לביטחון פנים?      

מקס אבירם: ביטחון לאומי, היא זו שאמרה שהיא תקדם יחד אתנו את הסוגיה הזאת

מקס אבירם:  לא היתה בינתיים פגישת המשך, אני מקווה שהיא תהיה בקרוב

בועז טופורובסקי: מקס, תשלח לה שאלה בהמשך לישיבה, אפילו עכשיו תוך כדי הישיבה: מה קורה? זה לא נעים, בוא נשב, בועז סתם מתעצבן

טוני מרקו: אנחנו נחבק את הדבר הזה בשתי ידיים

בועז טופורובסקי: תקבלו כוח אדם זמין, זול ושממלא פקודות, לא מתנדב

טוני מרקו: אני לא אוהבת את המילה זול – כוח עבודה טוב, איכותי ושיכול לתרום לנו מאוד

בועז טופורובסקי: וזול

יונתן נגר: אני די אופטימי, כי אנחנו עובדים בשיתוף פעולה מאוד יפה – המשולש הזה של הרלב"ד עם משרד החינוך

יונתן נגר:  נכון שאין לנו את אותם מחוזות, כי המחוזות שלו משתנים והשטח הגיאוגרפי של הרלב"ד הוא שונה ושלנו הוא שונה

יונתן נגר:  לכן אני מדבר בנתונים ארציים, בסך הכול במצטבר אנחנו די מגיעים לאותם מספרים

בועז טופורובסקי: הבנתי, בגלל זה ההבדל

בועז טופורובסקי:  אתה אומר שהגבולות הם שונים

יונתן נגר: כן, הגבולות שונים, מה גם שהנתונים שהם קיבלו פה ברלב"ד נכונים ל-14 במאי

בועז טופורובסקי: אני רואה באמת שהחיבור הוא די זהה, אז זה בסדר

יונתן נגר: מה גם שעכשיו אנחנו עובדים על טבלה שיתופית – מקס יודע – טבלה שבלחיצת כפתור - - -     

בועז טופורובסקי: זה הכי טוב, ברגע שיש שיתוף פעולה וכולם מבינים שאין כאן תחרות, לכולם אותה מטרה, הדברים ייראו הרבה יותר טוב, זה מה שהכי הייתי רוצה בוועדה

בועז טופורובסקי:  כל הזמן הרגשתי שאנשים לא מדברים אחד עם השני, אז זה הכי חשוב

יונתן נגר: אני די אופטימי

יונתן נגר:       לגבי הכשרת המעברים, כבר אמרו כמה פעמים שלא תמיד נותנים לנו להיכנס לכל בית ספר בארץ, גם במגזר החרדי הגענו לחסידות גור שהיא החסידות הכי גדולה בארץ, שקשה מאוד להיכנס אליה

יונתן נגר:  הצלחנו להכניס משמרות זה"ב לבית הספר הכי גדול של כ-1,000 תלמידים בערד לפני שבועיים

יונתן נגר:  יש הרבה מגזרים שלא נותנים לנו להיכנס

יונתן נגר:  במגזר החרדי מעל 180 מוסדות חינוך, ואנחנו לא מגיעים לכולם, הגענו רק ל-18

יונתן נגר:       במגזר הערבי יש לנו מעל 705 בתי ספר בכל הארץ, לא כולל דרוזים, והגענו ל-48, כי הרבה מהם ללא תשתית

יונתן נגר:  במקום שיש תשתית מוכנה – ואנחנו הרגל המסכמת עם הרלב"ד וכל מעטפת הבטיחות תקינה, ורכז הזה"ב של משרד החינוך מעביר את כל התוכן הפנימי הפרונטלי, מדריכות הזה"ב שלי או המש"קים שלי יגיעו לכל מקום, ואם יש צורך גם נכשיר, נביא מן היקב ומן הגורן

יונתן נגר:  עובדה שהתוצאות מעידות על עצמן – בתשפ"ב היינו ב-70%, היום אנחנו במעל ל-80%

יונתן נגר:  נכון שעדיין יש מה לעשות

בועז טופורובסקי: מאה אחוז, ואני גם אומר לכם, שאנחנו נשמח כוועדה שתעדכנו אותנו איפה יש בתי ספר או רשויות, שיכולים לעשות ולא עושים

בועז טופורובסקי:  אנחנו יכולים גם לנסות לשכנע, בטוב מה שנקרא

בועז טופורובסקי:  לפעמים זה גם עוזר כשאנחנו שואלים למה לא, ואז מתחילים לחשוב על זה ורואים שזאת לא כזאת פגיעה באיכות החיים

יונתן נגר: נכון לעכשיו מתחילים את השנה מעל 1,900 כיתות שהוכשרו לזה"ב

יונתן נגר:  אני רוצה להסביר את ההיגיון שמאחורי הדברים

יונתן נגר:  עם כוח האדם שיש לנו אנחנו לא יכולים להגיע לכל הכיתות

יונתן נגר:  בבית ספר מסוים עם שלוש כיתות ה', אנחנו מגיעים לפחות לכיתה אחת בתחילת השנה

יונתן נגר:  במשך השנה אנחנו עושים מחזור שני של עוד כיתה ועוד כיתה, אבל אם לא מצליחים, שלפחות תהיה כיתה אחת בתחילת שנה שתתחיל את מעברי החציה במשך חודש, חודשיים, ואז נעבור למחזוריות הנוספת לשאר הכיתות

יונתן נגר:  לכן הגענו ל-1,900 כיתות

יונתן נגר:  זה הרבה יותר, אבל אני יכול להעיד לפחות על 1,900 כיתות שמבצעות מעברי חציה בתחילת השנה, וזה די משמעותי

יונתן נגר:  תודה

בועז טופורובסקי: תודה רבה

בועז טופורובסקי:  דניאל, אני יודע שלא הייתם בשתי הישיבות הקודמות

בועז טופורובסקי:  אני אשמח לשמוע אם יש לך התייחסות

בועז טופורובסקי:  היתה לנו פגישה, אני באמת מרגיש שיש רצון באוצר לטפל בצורה הרבה יותר מעמיקה בנושא של הבטיחות בדרכים

בועז טופורובסקי:  אני אשמח לשמוע, אם יש לך התייחסות לכל נושאים שהועלו כאן

דניאל שוורץ: בוודאי

דניאל שוורץ:  קודם כל ברמת הפרטים, אני חושב שהציגו את זה הרבה יותר טוב ממה שאני יכול להציג

דניאל שוורץ:  כמה פרוייקטי על שלא הוזכרו פה: אחד, הנגשה של מוסדות חינוך במזרח ירושלים, פרויקט ענק של עשרות מיליוני שקלים שמשרד התחבורה מקדם

דניאל שוורץ:  הרבה מאוד בתי ספר במזרח ירושלים, שבכלל לא היו מונגשים, כי הדרך אליהם היתה מאוד מאוד מסוכנת, מושקעים בהם כספים מאוד משמעותיים בשנים האחרונות

דניאל שוורץ:       הפרויקט השני, יש כל מיני תקציבים של משרד התחבורה, שהם אולי לא ספציפית לבתי ספר, אבל הם גם עוזרים בנושא זה

דניאל שוורץ:  יש בהם דגש על בתי ספר, דברים חדשים

דניאל שוורץ:  משרד התחבורה גם מקדם עכשיו את המתודולוגיה איפה בדיוק לעשות את הדברים, איך נכון לעשות אותם

דניאל שוורץ:  נתוני תנועה, דברים חדשים שמשרד התחבורה מקדם

דניאל שוורץ:       בנוגע לסימון ולהתקנים, כמו שנציג משרד התחבורה אמר, כמובן שנשתדל להעביר את ה-25 מיליון שקל

דניאל שוורץ:  אני אומר בנקודה הזאת, שבניגוד לפרויקט כמו מזרח העיר, שזה פרויקט ששאף אחד לא מצפה מעיריית ירושלים להשקיע עשרות מיליוני שקלים, או אפילו מאות מיליוני שקלים, כדי לשפר את התשתיות של מזרח העיר, סימון התקנים בסוף בסוף זו האחריות של הרשויות המקומיות, רשות התמרור

דניאל שוורץ:  זה גם כסף קטן, כמו שחבר הכנסת ציין מקודם

דניאל שוורץ:  הכסף שעובר לרשות המקומית הוא טיפה אקסטרה, טיפה לחזק, טיפה לעודד אותן להוסיף, אבל זה מסוג הפרויקטים שבדרך כלל אנחנו מצפים מרשויות מקומיות לקחת על עצמן, ואנחנו – בגלל שאנחנו רואים את החשיבות של הנושא, רוצים לתת להם בנוסף לזה

דניאל שוורץ:  לכן גם החשיבות של המצ'ינג, גם אם זה רק 10%, אנחנו רוצים לראות שהן מקדישות לזה זמן ומקדישות לזה מצדן את הדברים האלה

בועז טופורובסקי: אוקי, ומה עם נשק וסע? זאת ירושה עוד מיושב-ראש הוועדה

דניאל שוורץ: - - - התחבורה בהקשר הזה לקיים את הדברים האלה

דניאל שוורץ:  ככל שהם יפנו, כמובן נבחן את הדברים

בועז טופורובסקי: היתה כאן פנייה של הוועדה, תקני אותי יפעת, יושב-ראש הוועדה קיים דיון על נשק וסע וממש ביקש שיבחרו את זה

דניאל שוורץ: - - - לא בהקשר הזה, ולכן - - -     

בועז טופורובסקי: יחיאל, אתה רוצה להגיד על זה משהו?     

יחיאל מונטג: ברשותך, אנחנו ממש קצרים בזמן ויש לנו דברים להגיד

יחיאל מונטג:  אני כן ארצה לתקשר ישירות ולקדם את זה מולך ומול חבר הכנסת ביטן, אבל יש לנו דברים מאוד חשובים

בועז טופורובסקי: אין בעיה, כבר נגיע אליכם

בועז טופורובסקי:  דניאל, גם דיברנו על זה, כשנתנו לרלב"ד את הסמכויות, זאת אומרת כשהתקציב עבר דרך הרלב"ד, ככה וידאנו שהתקציב מנוצל באופן יעיל

בועז טופורובסקי:  אני חושב שגם בהנהלה הנוכחית של הרלב"ד האוצר רואה שהם עובדים בצורה יעילה ועם מדדים

בועז טופורובסקי:  אני אשמח שנראה – יעקב, תעלה את זה גם לארז מנכ"ל הרלב"ד –איפה יש פקקים, ואולי עם האוצר נוכל לפתור את זה; איפה שצריך להיות האוצר זה יהיה האוצר, איפה שצריך להיות הרשות המקומית זאת תהיה הרשות המקומית

בועז טופורובסקי:  אני בהחלט מבין את הדברים, אבל בואו ננסה לפתור את זה

בועז טופורובסקי:  אני מתרשם שיש עכשיו בתחום הבטיחות בדרכים באוצר באמת רצון לפתור את זה, אז בוא ננסה לטפל בזה, בסדר?     אנחנו סיימנו עם משרדי הממשלה, אלא אם כן יש עוד משרד שרוצה לדבר, ואנחנו מתחילים עם נציגי הציבור

בועז טופורובסקי:  ליעד מאור ירוק, בבקשה

ליעד קייקוב: שלום לכולם, ותודה לך יושב-ראש הוועדה על העלאת הנושא המאוד מאוד מאוד חשוב הזה

ליעד קייקוב:  הנושא הזה חשוב השנה במיוחד, כי שנת 2023 היא השנה הקטלנית ביותר לילדים בשלוש השנים האחרונות

ליעד קייקוב:  זה אומר שהשנה נהרגו כבר 25 ילדים, ואנחנו בחודש אוגוסט

בועז טופורובסקי: וזה עוד לפני פתיחת שנת הלימודים

ליעד קייקוב: וזה עוד לפני תחילת שנת הלימודים – 9% יותר מאשר בשנה שעברה, ו-92% יותר לעומת התקופה המקבילה בשנת 2021, כמעט כפול

ליעד קייקוב:       חצי מהילדים שנהרגו השנה נהרגו כהולכי רגל

ליעד קייקוב:  אחד ממוקדי הסיכון המרכזיים ביותר לילדים זה המקום שהם נמצאים בו הכי הרבה – מוסדות חינוך ובתי ספר

ליעד קייקוב:  הדרכים לצמצום ההיפגעות הזו הן ידועות ודיברתם עליהן פה

ליעד קייקוב:  ידוע שנפח תנועה גבוה בסביבת בתי ספר מגביר את המסוכנות

ליעד קייקוב:  חשוב להבין שככל שעולה המסוכנות, יותר הורים רוצים לקחת את הילדים שלהם ברכב אל בית הספר, מה שמחמיר את הבעיה ויש פה מעין מעגל

ליעד קייקוב:  לכן ממש חשוב לשים דגש על סביבת בתי הספר, וזאת הסיבה שאנחנו פה

ליעד קייקוב:       יש כלי שהוא הגבלת תנועה בשעות העומס – לא להיכנס לשטח/לרחוב בית הספר ברכב בשעות העומס, כלי שלא משתמשים בו מספיק

בועז טופורובסקי: זאת אומרת שלא תהיה בכלל כניסה

ליעד קייקוב: כן, הגבלת התנועה, כמו שלט אין כניסה בין השעות 7:30 ל-9:00, לצורך העניין

ליעד קייקוב:  זה דבר שאני מכירה וקורה

ליעד קייקוב:   
	מיתון תנועה – 30 קמ"ש בסביבת בתי ספר, זה דבר ידוע ומוכח כמפחית היפגעות ומפחית תאונות

ליעד קייקוב:  חשוב להבין, שמעבר לכך שילדים לא בהכרח מודעים תמיד לסכנות בסביבת בתי הספר, לפחות בגילאים מסוימים, הם גם נמוכים יותר, הרבה נהגים לא רואים אותם, ובעיקר נהגים שממהרים בבוקר או נהגים שבאים לאסוף את הילדים אחר הצהריים ולא בהכרח שמים לב לילד שרץ בכביש או שהוא נמוך ובין מכוניות

בועז טופורובסקי: גם היום בכיתה ג', ד', הם עוברים את הכביש כשהם מסתכלים בטלפון

ליעד קייקוב: ותחשבו שיש אלמנט נוסף שצריך לתת עליו את הדעת, שזה קורקינטים ואופניים חשמליים

ליעד קייקוב:  זה עוד אלמנט שהנהג צריך לשים לב אליו, לא בהכרח צפוי

בועז טופורובסקי: ושלא לדבר על הלחץ, לפעמים אנשים בלחץ להגיע בזמן לבית הספר, שהילד לא יאחר לכיתה, או לאסוף אותם שלא יחכה הרבה זמן, ואז ממהרים

ליעד קייקוב: כל כך הרבה דברים ביחד, ובסוף מדובר על חיים של ילדים, במקום שהם הכי מרגישים בו בטוחים, שזה גם יוצר אשליה

ליעד קייקוב:  בני נוער מרגישים מאוד בטוחים בסביבת בתי ספר, הם מרגישים יותר בבית

ליעד קייקוב:       גם פסי האטה בסביבת בתי ספר

ליעד קייקוב:       בסוף אנחנו רוצים לעודד הליכתיות בקרב הילדים

ליעד קייקוב:  אנחנו רוצים שהם יהיו עצמאיים יותר, שילכו יותר ברגל ושגם יכירו יותר את כל מה שהם לומדים עליו בכיתות; שהם יבצעו את זה בפועל, שתהיה להם מעין פעילות יישומית, מסלול בטוח מעודד הליכתיות, מעודד עצמאות וגם מעודד את הערנות של הילד למה שקורה

בועז טופורובסקי: ליעוד, יש לך שיתוף פעולה עם הרלב"ד ועם אור ירוק? אתם משתפים פעולה?     

ליעד קייקוב: אנחנו עובדים באישור משרד החינוך, מעבירים פעולות

בועז טופורובסקי: אתם עושים הרבה פעולות בבתי ספר, נכון?     

ליעד קייקוב: לגמרי, הרבה פעולות בבתי ספר

בועז טופורובסקי: מקס, אני יודע שלפעמים הם יכולים להיות נודניקים, אבל הכוונות שלהם טובות לגמרי

מקס אבירם: אם כבר הפרעת לה, אני רוצה לתת לך את האינדיקציה של התשובה שקיבלתי משרית

מקס אבירם:  היא בחופשה ובשבוע הבא אנחנו ניפגש לבדוק היתכנות

בועז טופורובסקי: יופי, תעדכן אותי בבקשה, זה סופר חשוב

בועז טופורובסקי:  גם על נושא של נשק וסע קיבלתי כבר עדכון מיושב-ראש הוועדה, שהולכת להיות פגישה

בועז טופורובסקי:  הוא אמר לי:  רד מזה, אני מטפל בזה

ליעד קייקוב: חשוב לי לומר שהדיון הזה כל כך חשוב, בגלל שיש לנו עוד תקופה קצרה לפני תחילת שנת הלימודים, וזה הזמן לתקן

ליעד קייקוב:  אני רואה פה 50% מבתי הספר – לא קיימים בסביבתם פסי האטה

ליעד קייקוב:  ב-19% מבתי הספר מצב המדרכות במסלול ההליכה לא תקין

בועז טופורובסקי: איום ונורא

ליעד קייקוב: אלה נתונים שאתה חייב לתת עליהם את הדעת

בועז טופורובסקי: נכון, אבל אחרי שכולם דיברו, גם כאן צריך להבדיל בין מקומות שאפשר לתקן לבין מקומות שאם הרוחב של רחוב עצמו הוא מסוים ואין מדרכות, גם אם נרצה אי אפשר לעשות, אלא אם כן לא ייסעו בו רכבים

ליעד קייקוב: לכן צריך לחשוב האם נכון להציב שם בתי ספר

ליעד קייקוב:  אם זה מקום שאי אפשר להגן בו על התלמידים ולתת להם סביבה בטוחה לגדול בה, אולי לא צריך להיות שם בית ספר

בועז טופורובסקי: נכון, כמו שלא יפתחו בית ספר שמסוכן מבחינת כיבוי אש

בועז טופורובסקי:  כל הזמן אני נותן את זה כדוגמה

ליעד קייקוב: לחלוטין

ליעד קייקוב:  תודה רבה, עכשיו זאת ההזדמנות לתקן את הדברים לפני שנת הלימודים, והלוואי ונעצור את זה כאן

בועז טופורובסקי: תודה ליעד

בועז טופורובסקי:  אור ירוק, כל פעם שאתם רואים חוסר שיתוף פעולה או משהו שלא מטופל מספיק מהר, אני גם אשמח לדעת מזה, בסדר? כדי לעזור לקדם את זה

ליעד קייקוב: תודה רבה

גל רייך: אני נמצא כאן עם עתליה אלון, שמכינה את המחקר והפיתוח

גל רייך:  אנחנו פרויקט Anyway מבית נתון לשינוי

גל רייך:  אנחנו יוצרים כלים טכנולוגיים כדי לקדם החלטות מבוססות נתונים

גל רייך:  אנחנו עושים את זה על ידי מתנדבים, כמעט כמו המשטרה

בועז טופורובסקי: אני מאוד מאמין בטכנולוגיה ומאוד מאוד מעניין אותי מה שאתם עושים ואיך זה יכול לעזור ולהציל חיים

גל רייך: אנחנו נדבר גם על זה

גל רייך:  אנחנו מקדמים את חזון אפס, וזה מאוד חשוב לנו לציין את זה, כי אני מרגיש שבהרבה דיונים פה בתחום הזה מדברים ליד, מדברים בערך, מביאים המון פתרונות שנכללים בחזון אפס, אבל מה שחסר פה באמת זה איזושהי מדיניות שמאמצת את חזון אפס כמו שהוא

גל רייך:  אתה ציינת, מה עם תכנית לאומית? מה עם יעדים? מה עם דברים כאלה? כולנו עצובים שאבי נאור הרים ידיים ולא הצליח להביא את המצב הזה

גל רייך:       יש עוד תכנית, אני אשמח להפנות את השאלה גם לרלב"ד, 50 עד 30, שנכתבה בתקופה של מירי רגב, עכשיו היא שרה חדשה, איפה זה עומד? אולי אפשר לקחת משם - - -     

בועז טופורובסקי: זאת היתה תכנית עם יעדים – גם אם אתה לא אוהב כי זה לא חזון אפס, אבל לפחות היה איזשהו יעד, אבל הוא לא מתוקצב

בועז טופורובסקי:  עכשיו הרלב"ד קיבלה קופסאות לפי אזורים לעשות פיילוטים, נכון?     

יעקב מזרחי: התכנית היא תכנית, היא קיימת ואנחנו מקדמים אותה

יעקב מזרחי:  בשנה הנוכחית, ב-2023, אנחנו פועלים בתכנית אשכול בטוח באשכול המפרץ, ומיישמים באשכול את כל מה שמופיע בתכנית 30 עד 50, ועל הדרך אנחנו מתוקצבים ל23'-24' לפעולות נוספות

יעקב מזרחי:  כמובן שזה תלוי בהיקפי התקציב, אם נקבל תקציבים לטפל בכל הארץ, נטפל בכל הארץ, אבל מצד שני, מה שאנחנו מקדמים, אנחנו מקדמים

בועז טופורובסקי: האוצר תקצב את זה בערך ב-30 מיליארד שקל, מקבלים 200 מיליון

יעקב מזרחי: אבל התכניות קיימות ואנחנו מקדמים אותן עם התקציבים שמגיעים אלינו

יעקב מזרחי:  ככל שיגיעו יותר תקציבים, נקדם יותר

בועז טופורובסקי: ברור

גל רייך: אבל זה בדיוק חלק מהעניין, כי כשמערכת נדרכת כדי להשיג איזשהו יעד, כדי לעבוד באופן סדור, זה משפיע על כל הדרגות

גל רייך:  ראו את זה בשוודיה – בשוודיה הגדירו מאוד דומה ל-50 עד 30 – הגדירו ב-10 שנים להוריד ב-50%

גל רייך:  לקח להם 13 שנה, בסדר אני מאמץ, אבל יש משמעות לזה שמערכת – ואני לא מדבר פה רק עליכם, אני מדבר פה על אימוץ של זה ברמה המיניסטריאלית

בועז טופורובסקי: תסביר לוועדה מה זה Anyway

גל רייך: אני חייב להגיד שאני ועתליה שנינו עם סיפורים אישיים

גל רייך:  אני איבדתי את אחותי בתאונת דרכים, רציתי לעשות עם זה משהו

גל רייך:  בהתחלה הקמנו מפה – אפשר להיכנס ל-anyway

גל רייך: co

גל רייך: il לראות את התאונות ליד הבית שלכם על מפה של גוגל, נגישה, עם street view, לעשות כל מיני פלטורים לפי איזה מידע שאתם רוצים לדעת

גל רייך:  אנחנו בשיתוף פעולה עם הלמ"ס

גל רייך:  אני חושב שאחת הסיבות שהם הפסיקו לפתח את המפה זה בגלל שאנחנו היינו תחליף מאוד טוב

גל רייך:  היום אנחנו עובדים על עוד כלים, אנחנו יוצרים לעיתונאים כלים, כדי שיוכלו להנגיש את המידע הזה בכתבות שלהם, כל פעם שיש איזושהי תאונה, מיד להראות את ההיסטוריה של המיקום

גל רייך:       אבל אנחנו הגענו ספציפית לדיון הזה בגלל בתי הספר, כי בכל שנה החל מ-2017, יחד עם אור ירוק ועם תמר טרבלסי מידיעות אחרונות שזה חשוב לה, מפרסמים דוח על הסביבות של בתי הספר

גל רייך:  אתם דיברתם על קוטר של 300 מטר, אני מקווה שהבנתי לא נכון

גל רייך:  בדוח שלנו אנחנו דוגמים ריבוע של קילומטר, זה קוטר של קילומטר וחצי, שזה נראה לנו מקל

גל רייך:  300 מטר מפה לכניסה לכנסת זה - - -     

יעקב מזרחי: כן, אבל אם תשים את הריבועים של קילומטרים בעיר, תגיע לכל העיר

גל רייך: לא מדויק

גל רייך:  אני מכיר את הקושי הזה ובגלל זה אנחנו עובדים במקבצים של בתי ספר, בעיקר במקומות ריכוזיים כמו בני ברק

יעקב מזרחי: זה כל העיר

גל רייך: יכול להיות, זאת סביבה שהילדים נמצאים בה לא רק בשעות הלימודים

גל רייך:  זאת סביבה שהם הולכים לחוגים, זאת סביבה שהם משחקים, זאת סביבה שהם מכירים, בגלל זה גם ההגבלה - - -     

בועז טופורובסקי: גל, אתם בקשר עם הרלב"ד?     

דניאל שוורץ: צריך שכל העיר תהיה בטוחה, זה גם נכון, אבל אם אתה רוצה בתי ספר אז צריך אולי טיפה - - -     

גל רייך: לכן אני אומר גם שבשביל זה צריך תכנית לאומית

גל רייך:  מה שטוב לילדים, טוב למבוגרים, חייבים להבין את זה

גל רייך:  מיתון תנועה רלוונטי לכל העיר

גל רייך:  רוצים לקדם הליכתיות? רוצים לקדם פחות רכבים על הכביש? צריך להתייחס לעיר כמכלול, ברור; אבל אם כבר מתייחסים לבתי ספר, 300 מטר בקוטר – אפילו לא רדיוס של 300 מטר

טופז פלד שטיינברג: זה רדיוס של 300 מטר, והוא נקבע בגלל הבסיס של הנחיות משרד התחבורה להתאים - - -      

גל רייך: אז סליחה

טופז פלד שטיינברג: זה נכון, לפחות 300, אבל כדי לעשות את הוויסות הזה בין ההנחיות לבסיס שלהן – לבין ההבנה שבסך הכול מגיעים למשהו שמכסה שטחים מאוד גדולים מהעיר, כמובן שבכל ניתוח נתונים השאלה היא מה אתה רוצה להשיג - - -       

בועז טופורובסקי: זאת נראית לי דוגמה לפגישה שאתם יכולים לקיים, אתם בקשר עם הרלב"ד?     

גל רייך: היינו יותר, נהיה שוב

בועז טופורובסקי: יעקב הוא ראש מחלקת מבצעים, לדעתי אתה יכול לתת לו כאן הרבה נתונים ואפשר לייעל את הסיפור הזה

בועז טופורובסקי:  אפשר לבקש ברלב"ד שתיפגשו איתם? כי הם עושים עבודת קודש בהתנדבות

יעקב מזרחי: בשמחה, טופז היא המהנדסת של הרלב"ד

איתן הקר: אני רק אעיר שמבחינת משרד התחבורה ושותפים לדרך בתקציב של 200 מיליון שקל אנחנו מודדים 500 מטר ממוסדות חינוך, זאת אומרת אנחנו נותנים יותר, אבל הרציונל הוא שצריך להיות קשר בין התקציב לבין הייעוד שלו

איתן הקר:  אנחנו רואים 500 מטר כטווח שמממש את אותו ייעוד

בועז טופורובסקי: יפה, רק אני חושב שכדאי שתנסו להגיע לאיזו אחידות עם הרלב"ד כדי שתהיה איזושהי יכולת להסתכל על זה בצורה אחידה, דווקא מעניין מה שנאמר כאן

בועז טופורובסקי:  גל, בבקשה

גל רייך: אני שמח, אנחנו נשב עם כולם

גל רייך:  כאמור, למתנדבים זה מאוד מאוד קשה למצוא את הזמן, אבל אנחנו נעשה את זה ואנחנו עושים את זה

בועז טופורובסקי: תעשו את זה בזום

גל רייך: אני רוצה להתייחס גם לעניין של התקציבים וגם של מה שאפשר לעשות בזול, ואני דווקא מאוד מאוד שמחתי לשמוע את נציגי המשרדים, שהם מכירים ומדברים על נתוני תנועה ומדברים בשפה הנכונה שאפשר לעשות בתקציבים נמוכים דברים מצוינים

גל רייך:  סליחה שזו כבר הפעם השלישית שאני חוזר על כך שצריך לאמץ איזשהו חזון, שיאפשר בכלל למישהו ברשות – לאזרחים, לתושבים, לחברי המועצה, לראש העיר להגיד: ואלה, חזון אפס, יש לי משהו שאפשר למתג אותו עכשיו בבחירות של הרשויות המקומיות

בועז טופורובסקי: תכנית רב-שנתית, ככה התחלנו את הישיבה, זה ברור שזה צריך להיות, אני מסכים

גל רייך: עיריית תל אביב פורצת דרך

גל רייך:  מיטל להבי אמרה: אנחנו מקימים צוות

גל רייך:  הם עובדים, וזה יפה מאוד לראות את הדבר הזה, ואני בטוח שזה גם בסוף ישפיע על הנתונים

בועז טופורובסקי: באמת מיטל להבי לא הגיעה היום

יעקב מזרחי: אבל יש גם צוות שעובד באשכול המפרץ וגם מכין שם תכנית לכל ערי האשכול

בועז טופורובסקי: הלוואי שאשכול המפרץ יהיה קיים בכל הארץ, אני גם מאוד מקווה שזה יצליח, נכון

יעקב מזרחי: מתחילים

גל רייך: עלה פה גם הנושא של מעברי חציה

גל רייך:  ב-2021 פרסם אסף זגריזק שישראל היא אחת המדינות הכי מסוכנות להולכי רגל

גל רייך:  צריך גם להבין שהתאונות האלה קורות על מעברי החציה

גל רייך:  עניין אותנו לבדוק מה קורה כשאנחנו דוגמים את הצעירים ובסביבות של בתי הספר, אמנם ברדיוס היותר גדול, וראינו ששם זה 40%, זאת אומרת: 10% יותר מהציבור הכללי, שהתאונות קורות במעברי חציה

גל רייך:       למה אני מציין את זה? כי אתם אומרים: לצבוע, לסמן, בגלל שזה דוהה, לא דוהה

גל רייך:  גם כשהם יודעים שיש מעבר חציה, גם כשהם חוצים בו, הם נפגעים בו

גל רייך:  אלה בדיוק הדברים בחזון אפס – כשמיישמים אותם, מדברים עליהם: לקצר את מעברי החציה, להבליט אותם, להגביה אותם, לסמן זיגזג בדרך

עתליה אלון: גם להתאים את הרמזור, לוודא שהרמזור מותאם להולכי רגל, שיש גל ירוק להולכי רגל – זה משהו שעדיין לא מוטמע מספיק ברשויות המקומיות, כל הנושא של הליכתיות בידידות, שהרחוב והמרחב יהיו ידידותיים להולכי רגל, ספציפית בכל העיר וספציפית בסביבה של בתי ספר, זה מאוד מאוד משמעותי, לחוויה הזאת של הולכי רגל, להרגשת הבטיחות ולבטיחות עצמה

גל רייך: אנחנו נפרסם גם השנה את הדוח

גל רייך:  הדוח הזה הוא אחד הדברים שהכי עושה לנו כאב בטן לפרסם אותו, גם כי אנחנו נחשפים לנתונים שהם כואבים, עצובים וקשים, אבל גם כי אנחנו יודעים שלמחרת בבוקר אנחנו מקבלים שיחות טלפון מרשויות, שיחות טלפון מהורים, שיחות טלפון מבתי ספר

גל רייך:  אנחנו נערכים לזה שאנחנו צריכים לתת דוח נוסף לכל אחד שפונה אלינו

גל רייך:  זה מצד אחד מרגש, כי זה מראה שיש אוזניים קשובות ויש רצון לעשות; מצד שני זה באמת מאוד מאוד קשה

בועז טופורובסקי: חסרים לכם תקציבים

גל רייך: גם תקציבים, גם מתנדבים – הכול

גל רייך:  בסוף המתנדב נותן מה שהוא יכול, מתי שהוא יכול, ולפעמים אנחנו צריכים יותר מזה

בועז טופורובסקי: הבעיה שלנו שזה לא מספיק מעניין נושא הבטיחות בדרכים; אני כמובן לא אומר את זה לגבי אף אחד מסביב לשולחן כאן, אבל בציבור הרבה מסתכלים על זה כעל גזירת גורל, לכן המאבק שלנו הוא מאבק של התמדה

בועז טופורובסקי:  לכן אני מאוד מאוד גאה ושמח על מה שאתם עושים מהלב

בועז טופורובסקי:  אשמח מאוד שתעדכנו אותי אחרי הפגישה עם טופז, המהנדסת האדירה של הרלב"ד, ועם יעקב ראש מחלקת מבצעים

בועז טופורובסקי:  ראש מחלקת מבצעים אומר שהוא צריך לטפל בזה

בועז טופורובסקי:  זה מאוד מאוד חשוב, תעדכנו אותי

בועז טופורובסקי:  תודה רבה לכם

בועז טופורובסקי:       נשק וסע, יחיאל, אתם ארבעה אנשים, דורון היושב-ראש, אתה מוביל

דורון שמואלי: אני רק רוצה להעיר על סמך כל מה שנשמע כאן ומתחבר למה שאמרה נציגת אור ירוק, ככל שסביבת בית הספר פחות בטוחה או לוקה ביותר ליקויים של בטיחות – אין מעבר חציה, אין משמרות זה"ב, כביש מהיר וכו' – כך כמות ההסעות של הורים את ילדיהם הולכת וגדלה

דורון שמואלי:  כתוצאה מזה – ופה אנחנו נכנסים, בדיוק בנקודה הזאת – הבטיחות בכניסה לבית הספר יורדת, ועל פי הדוח של הרל"ד ב-65% מהמדגם שנבדק, שזה רק כמחצית מבתי הספר, אין פעילות של העלאה והורדת ילדם, ויש השתתפות של הורים בעניין

דורון שמואלי:  זה בדיוק מה שאנחנו – לא מתכננים תכניות, זה בדיוק מה שאנחנו עושים ביום יום בקרוב ל-500 בתי ספר במדינת ישראל

דורון שמואלי:  כל מה שאנחנו מבקשים זה להרחיב את שיתוף הפעולה ולהסדיר את העניין הזה עם משרדי התחבורה והחינוך והרשויות המקומיות

בועז טופורובסקי: דורון, אני באמת מאמין שאם יהיה לזה תקציב כמו שצריך ויתעסקו בזה כמו שצריך, בכל בית ספר יהיו הורים מתנדבים, כי יהיה מישהו שישאל, ישיג, יפעל

בועז טופורובסקי:  אני רואה גם את הנשק וסע בעיר שלי, שם יש כבר מפרצי חניה, אבל מהר מאוד ההורים המתנדבים נעלמים, כי אין מישהו שמתפעל את זה ומפעיל את זה כל הזמן

שרון אושמי: זה בדיוק הסיפור גם של רכזות הזה"ב

שרון אושמי:  דובר פה לא מעט על שיתוף פעולה מאוד יפה בין המשרדים, שצריך לקחת אותו גם רמה אחת קדימה

שרון אושמי:  אותן נציגות זה"ב, שהן הנציגות בכל בית ספר, צריכות לקבל הסמכה גם על נשק וסע

שרון אושמי:       דיברו פה הרבה על דברים שקורים ועל מגמות שיפור והכול טוב, אנחנו רק לא נמדדים על מה שיש, בסוף אנחנו נמדדים על מה שאין, ושם זאת הרעה החולה

שרון אושמי:  העובדה שרק מחצית מבתי הספר ענו על הסקר, אסור שזה יקרה, בטח לא כשאלה רכזות זה"ב שהן שלנו

דיאנה קוגן: אם את שואלת אותי, זאת הצלחה מאוד גדולה - - -     

שרון אושמי: השאלה איך גורמים לזה שיעלו הרבה יותר

דיאנה קוגן: - - - מבתי הספר השתתפו ואני סופר גאה, ואני לא מאמינה שבאמת 157 ענו, כשאני יודעת שבירושלים ממש המקום מוסדר

דיאנה קוגן:  זה באמת לא קנה מידה

בועז טופורובסקי: דיאנה, את בתוך זה, אני מבין מה שאת אומרת, בגלל חוסר מעורבות או יותר מעורבות של חלק מהאנשים, אבל מה שנאמר על ידי עיניים בדרכים, קשה להסביר את זה לציבור, למה חצי עונים? כי לחצי לא אכפת?  מקס נתן את ההסבר, אבל זה לא משנה

בועז טופורובסקי:  אם יש מישהו שזאת האחריות שלו, הוא צריך לענות

בועז טופורובסקי:  דיאנה, מקסימום תיפגשו אחר כך, חשוב לי שהדברים ייאמרו

שרון אושמי: אני חושבת שהעניין הוא באמת לדעת איפה שמים את השקל הבא, איפה ממקדים את הפעילות שלנו

שרון אושמי:  הרבה פעמים אנחנו מחפשים את המטבע מתחת לפנס, וזה לא עוזר לנו

שרון אושמי:  אנחנו צריכים ללכת למקומות שבהם הליקויים החמורים ושם למצוא את הפתרונות

יחיאל מונטג: חשוב לי מאוד להדגיש ממש במשפט קצר, שיש לנו את הידע בתחום התשתיות, אנחנו יכולים לשפר מאוד את המצב ולהוזיל מאוד את העלויות

יחיאל מונטג:  זה משפט אחד, אבל זה – זה

דוד בן נון: אני רוצה לחזור לנושא של משמרות זה"ב, שעושים עבודה יפה מאוד גם עם משרד החינוך וגם עם המשטרה, אבל צריך לזכור – ומקס אמר משפט מאוד חשוב – שללמד בטיחות בדרכים לא כל אחד יכול

דוד בן נון:  מה שקורה היום הוא תחליף, פתרון בהתאם לאילוצים

דוד בן נון:  רכזות הזה"ב מדריכות באמצעות המצגות שמשרד החינוך הפיק – זה יפה מאוד, אבל זה פתרון שיכול להיות זמני, הוא לא יכול להחליף את אותן 51 שוטרות שהיו – והיום יש 13, ושמעתי פחות מזה, 11, זה על פי הנתונים שלכם

דוד בן נון:  לא יכול להיות שעם 13 שוטרות זה"ב יוכלו להספיק לתת הדרכה מקצועית רצינית לכל בתי הספר

דוד בן נון:  אני לא מדבר על מקומות שלא צריכים את משמרות הזה"ב

דוד בן נון:       זה לא פתרון שיכול להימשך להרבה זמן

דוד בן נון:  אנשים מקצועיים צריכים לבוא לבית הספר ולעשות את ההדרכה

דוד בן נון:  גם השוטרים שמגיעים היום, אותם שוטרים שהם שוטרים קהילתיים, הם גם פתרון זמני

דוד בן נון:  יש לו 17 תפקידים נוספים, והוא עושה את התפקיד במידה שהוא יכול להתפנות מאותם דברים נוספים, כשהוא עד עכשיו לא התעסק בנושא של משמרות זה"ב, בעיקר בנושא של הצבת משמרות זה"ב

דוד בן נון:       יש עוד דברים שבמסגרת משמרות הזה"ב צריכים לעשות וכמעט ולא נעשים; זה אותו ריענון שעושים בתחילת שנת הלימודים למפקדי משמרות זה"ב כדי שהתפקוד יהיה יעיל, טרי ונכון מבחינת התלמידים

דוד בן נון:  צריך לזכור, הפתרון שקיים היום הוא לא פתרון, הוא פתרון זמני, שחייב להתבצע על ידי מדריכים מקצועיים, שוטרים מקצועיים

דוד בן נון:  הלוואי שיצליחו להכניס אותם

דוד בן נון:  יש תקנים, אבל הם לא מאוישים

דוד בן נון:  השוטרים עוסקים בדברים אחרים

דוד בן נון:  עם כל הכבוד, אי אפשר לעשות עבודה עם 13 שוטרים במקום 52 שהיו

בועז טופורובסקי: תודה רבה

בועז טופורובסקי:  עוד פעם, בגלל שאנחנו בסביבת בטיחות בבתי ספר, לנשק וסע יש המון המון ניסיון מקצועי בזה, רק אני מבקש שתעדכנו אותי אחרי הפגישה עם יושב-ראש הוועדה והאוצר

בועז טופורובסקי:  אם תתקיים פגישה, אני אשמח

בועז טופורובסקי:       משה בקר, ואז אני אתן לאורלי מבטרם לסיים

בועז טופורובסקי:  משה, רק בקצרה, כי אנחנו עוד פעם כרגיל - - -     

משה קלמר: זה מה שקורה, אני עמדתי בראש הוועדה לתכניות הלימודים, עמדתי בראש תת הוועדה של שיינין לנושא של חינוך, ואני הייתי יועץ של השר וסגן השר וכך הלאה, ואני מגיע אחרון ברשימה, ואז אומרים לי: נשארו לך שתי דקות

משה קלמר:  אני מצטער שאלה פני הדברים

משה קלמר:       אני רוצה לחלק את הדברים שלי לשניים בקיצור

משה קלמר:  יש דברים שאפשר לעשות בשבועיים הקרובים וגם בחודש החגים, ויש דברים שחייבים לעשות בהמשך

משה קלמר:  כבוד היושב-ראש, הדברים שאפשר לעשות מידית, ואפילו אם זאת צביעה של מעברי חציה ומשמרות וכך הלאה, אלה דברים שגם הם ייקחו את הזמן שלהם, אבל אפשר לעשות את זה במהלך החודש, חודשיים הקרובים, כאשר העירייה יחד עם הרלב"ד יירתמו לעניין, ימצאו תקציב וישלימו את מה שצריך להשלים

משה קלמר:       אבל בשבועיים הקרובים האלה, לדעתי הדבר היחיד שאפשר לעשות בקנה מידה מערכתי, זה להכין תשדירי שירות בטלוויזיה, שקושרים את כל האלמנטים שכרגע דיברנו עליהם: צורת החציה, מעבר מהבית לבית ספר וחזרה, כל אותם דברים בסיסיים, לתפוס גורם שיכול לבצע תשדיר של שלוש דקות על הדבר הזה, לפמפם אותו בכל רשתות השידור לכל הילדים בכמה קבוצות גיל

בועז טופורובסקי: הרלב"ד, אתם עושים משהו לקראת פתיחת שנת הלימודים מבחינת תשדירים?     

יעקב מזרחי: כפי שהצגתי, כן, לא בטלוויזיה – ברדיו, ברשתות חברתיות

בועז טופורובסקי: משה בקר, אתה גם רשמת כאן על הספר עצמאים בשטח

משה קלמר: לא, זה בסדר, עצמאים בשטח זה חלק מתכנית הלימודים, שעושים אותה, אבל לא עושים אותה בהיקף הראוי המלא, והבעיה היא – וכאן אני טיפה מרחיב לשנייה – שמי שיודע בגימטרייה ההבדל בין המצוי לרצוי זה כסף

משה קלמר:  אם הנזק הכלכלי – ואני אומר את זה  לאנשי האוצר, נמצא כאן נציג האוצר – של קבוצת הילדים בתקופת בית הספר מגיל ארבע, חמש ועד גיל 18 - -     

בועז טופורובסקי: האוצר הולך

משה קלמר: - - אז הנזק הכלכלי הוא 600 מיליון שקל לשנה, כאשר התקציבים ירדו על בסיס המלצות ועדת שיינין מ-550 מיליון לרלב"ד, ל-80 והם גדלו ל-100 מיליון ועל זה התגאה אבי נאור

בועז טופורובסקי: נכון, דניאל זה הוכח גם מבחינה כלכלית, שכשהכסף עבר דרך הרלב"ד, הוא עבר בצורה יעילה

משה קלמר: בכל אופן, אם אנחנו מתייחסים למה שעושה כרגע מקס, אני זוכר תקופות שהיו 60 ו-70 מיליון והיו 40 ו-50 מדריכות של המשטרה שלימדו את הבטיחות בדרכים, לא 13; וכשאת לוקחת מערך שלם, אפילו קבוצת גיל של כיתות ה' או כיתות ו', ואת מדברת על סביבות 5,000 כיתות, מה יכולות 13 מדריכות לעשות? מה הן יכולות לעשות?     

בועז טופורובסקי: נכון, זה לא מספיק

משה קלמר: אם היו לך 100 שצריך להכשיר אותן, אולי הן היו יכולות לגרד את פני השטח

משה קלמר:  העניין של הקשר בין התלמיד לבין המשטרה חשוב מאוד מבחינת הצד החינוכי שלה, מפני שתמיד משטרה מתקשרת לעניין ש"היא תתפוס אותך ותיתן לך את הדוח"

משה קלמר:       עלתה כאן הבעיה של הסדרת כלי רכב כשמגיעים לבתי הספר

משה קלמר:  בארצות הברית יש סטנדרטים מסודרים של מסופים, של כניסה, יציאה, אתה מוריד את התלמיד, אתה אוסף את התלמיד במקום בטוח

משה קלמר:  אצלנו זה בלגן שלם, והוא צריך לרדת, רכב אחד חונה לכיוון הזה, רכב חונה לכיוון אחר, הילד יורד מהדלת הזאת והוא צריך להגיע

משה קלמר:  כל העניין הזה של חוסר ההיגיינה מחייב שמערכת החינוך בכל בתי הספר תכין אותנו לתקופה של המינוע

משה קלמר:      אבל זה מביא אותי לעוד הצעה שהיא קריטית, והיא שבמדינות מפותחות עם רמת מינוע גבוהה, במקום שכל הילדים יובאו על ידי ההורים לבית הספר, כמו שהיום במועצות האזוריות קם האוטובוס הצהוב – אוטובוס צהוב עירוני שאוסף את הילדים בשכונה ומביא אותם, ואחר כך משתמשים בו לצורך תחבורה פנימית בשכונות, שזה פתרון תחבורתי

משה קלמר:  הגיע הזמן שעם רמת מינוע של 410 כלי רכב ל-1,000 תושבים, שכל עיר, לפחות עיר רצינית מעל 40,000 תושבים, יהיה לה מערך אוטובוסים צהובים שאוספים את הילדים בבוקר ומחזירים אותם אחר הצהריים

משה קלמר:  זאת הדרך הכי בטוחה, שבה יבואו התלמידים לבית הספר ויחזרו הביתה

משה קלמר:       יש לי עוד שתיים, שלוש נקודות שאני מבקש להדגיש

משה קלמר:  כבר דובר על כל הסדרי הבטיחות של בית הספר

משה קלמר:  העניין של מניעת הריצה מהשער של בית הספר לתוך הכביש עם שרשראות או מעקות בטיחות בהזזה, מונעת את הריצה הישירה ומחייבת את ההתפתלות

משה קלמר:  אנחנו מדברים על זה שאחת הבעיות של תאונות חמורות היא המהירות

משה קלמר:  דיברו על זה כבר כמה פעמים גם בוועדה הזאת

משה קלמר:  הגיע הזמן שסביב בית הספר במרחב מתאים יהיו אזורי 30 קמ"ש

בועז טופורובסקי: אבל זאת לא חובה? כבר אישרנו את השילוט, זאת לא חובה בבית ספר או שזה תלוי ברשות המקומית?     

משה קלמר: אני לא רואה שזה משהו שהפך להיות - - -     

ליעד קייקוב: 30 קמ"ש יש ב-65% מבתי הספר, ב-35% – אין

משה קלמר: אני לא יודע, זה צריך להיות מלווה בפסי האטה מתאימים, עם שילוט מתאים, וכאן צריכה להיות גם אכיפה

משה קלמר:       יש לנו בעיה רצינית שאנחנו מתעלמים ממנה, והיא באה לידי ביטוי אולי בכישלון של מערכת החינוך

משה קלמר:  כל אחד עושה עבודה מעל ומעבר

משה קלמר:  אני מכיר את מקס כל כך הרבה שנים, ואני יודע כמה הוא עובד קשה, ואני יודע כמה מערכת החינוך חיה בזכות המאמצים הגדולים שנעשים, אבל הקומץ לא משביע את הארי

משה קלמר:  אם הוא מדבר איתי על 20 או 30 מיליון ש"ח שיש לו והוא צריך 150 מיליון, כי אנחנו אמרנו בוועדת שיינין שכדי שמערכת החינוך מגיל הגן ועד הסוף תלמד גם בזמן של תלמידים וגם אחר כך כשהם הופכים להיות אזרחים במדינה – נהגים, הולכי רגל וכך הלאה – אנחנו מדברים על 150 מיליון ש"ח, שצריכים ללכת למערכת החינוך בנושא הזה; כמובן יש גם חלק שמערכת החינוך נותנת מצידה היא

משה קלמר:       אנחנו מתפלאים שיש לנו – 1,000 נפגעים לשנה בתאונות דרכים בקבוצות הגיל של בית הספר? 30 הרוגים, כיתה שלמה? שש כיתות של פצועים קשה, עם כל המשמעויות של זה?      היתה תאונה לפני יום, ילדה ברכב שנסע מאילת או לאילת והיא לא חגרה חגורת בטיחות, איך הדבר הזה יכול לקרות? היא עפה ונהרגה, נדמה לי בת שש

משה קלמר:  פתחתי את הגוגל, 30 הודעות של התקשורת על הנושא הזה

משה קלמר:       אני מציע את הדבר הבא, ואני העברתי לך את זה גם בכתב

משה קלמר:  גם קבענו שאנחנו ניפגש, ואני חושב שזה לטובת העניין, כי אני אוכל להאיר את עיניך איפה נתקענו

משה קלמר:  היתה ועדת חקירה פרלמנטרית שהגישה המלצות, שם קידמתי דברים, אבל דברים לא מומשו שם

משה קלמר:  בוועדת שיינין דברים לא מומשו

משה קלמר:       אתה כרגע יושב-ראש הוועדה לבטיחות בדרכים

משה קלמר:  עם המצב הפוליטי שבו אנחנו נמצאים, אני שואל אם יש לך כלי לדפוק על השולחן ולהביא לכך שאם יש שרות תחבורה חדשות, שגם הנושא של בטיחות בדרכים, בעיקר בקרב ילדים, יבוא להסדר

בועז טופורובסקי: אין ספק, תודה רבה ד"ר בקר – אנחנו נשב, ד"ר בקר

אורי סביר: תודה, חבר הכנסת בועז טופורובסקי יושב-ראש הוועדה

אורי סביר:  אני מנכ"לית בטרם לבטיחות ילדים, וזו ההזדמנות להודות לך בועז, על המחויבות ארוכת השנים שהביאה בכלל את המודעות הזאת

אורי סביר:  אני חושבת שמהרגע שאתה בפנים, המודעות נראית אחרת גם ברמת הממשל

אורי סביר:       אני לא רוצה לחזור על דברים שאמרו אנשים קודם

אורי סביר:  אני חושבת שמה שאנחנו רואים פה זה שיתוף פעולה מאוד הדוק עם כל הגורמים האמונים על הנושא של חזרה ללימודים

אורי סביר:  כנראה שאתם עושים משהו טוב, כנראה שכולנו עושים משהו טוב, כי כשמסתכלים על הנתונים, רואים שבשעות הלימודים עצמן בבוקר, רמת ההיפגעות יותר נמוכה מאשר שעות היום האחרות

אורי סביר:       אני רוצה לקחת אותנו צעד אחד קדימה בטיפול המסור הזה

אורי סביר:  אם אנחנו מסתכלים על הנתונים, הנתונים מראים שבשעות הבוקר בין שבע לעשר, כמות הילדים שנפגעת, היקף הילדים מסך הילדים שנפגעו היא 12%

אורי סביר:  כשמסתכלים בשעות הצהרים 12 עד 14, אנחנו מדברים על 10%

אורי סביר:  כשאנחנו מסתכלים על השעות הן משתיים ואילך עד שבע בערב, פתאום המספרים נראים 52% מהילדים שנפגעים

אורי סביר:  אז קודם כל אם יש פה מודל שעובד ואנחנו רואים שכל השותפים פה נמצאים בעבודה הדוקה, אני רוצה להזכיר לנו שחזרה ללימודים באחד בספטמבר זאת לא רק חזרה לבית הספר, זאת חזרה לשגרה שהופרה בקיץ

אורי סביר:  אגב, מערכת החינוך עושה עבודה יוצאת דופן, כי כשהילדים נמצאים במערכת יש פחות היפגעות במשך השנה מאשר בקיץ, הנתונים מראים את זה

אורי סביר:       אני רוצה שנלך צעד אחד קדימה ונבין, שכדי שהילדים יהיו בטוחים בדרך, המשולש הזה שקוראים לו הרשות המקומית, ההורים ומוסדות החינוך – צריכים לעבוד יחד בעבודה הרבה יותר הדוקה

אורי סביר:  אנחנו הרי עובדים בשטח, נמצאים בקשר עם הגורמים ועם הרשויות המקומיות וההורים, עם התכניות שלנו

אורי סביר:  כדי שזה יקרה, לכל אחד מהגורמים האלה יש אחריות – הן בתשתיות והן בחינוך לבטיחות והן בשיתופי הפעולה ופעולות נוספות

אורי סביר:       אני מאמינה שאם אנחנו ניקח את שיתוף הפעולה הזה צעד אחד קדימה ונבין שחזרה לאחד בספטמבר היא חזרה לשגרה, לחלק מהילדים זאת שגרה קודמת, לחלק מהילדים זאת שגרה חדשה לגמרי, צריך ללמד אותם את המסלול הבטוח

אורי סביר:       בועז, אני רק אעיר את עינינו לעוד דבר אחד

אורי סביר:  צריך להבין שילדים שכבר מותר להם ללכת לד בכביש מגילאי תשע ואילך מהווים 30% מהנפגעים כהולכי רגל בקבוצת הגיל חמש עד תשע

אורי סביר:  זה אומר שעל אף שאנחנו חושבים שהילד יכול ללכת לבד לפי גיל, כל עוד לא הראינו לו את הדרך הנכונה ולא שיתפנו אותו ולא תרגלנו איתו את הדרך הנכונה, הוא נפגע בכביש והנתונים מראים את זה

אורי סביר:  מבחינתי אני חושבת שזה השלב הבא

בועז טופורובסקי: גם הרבה יותר קל להם להיכנס להסחות דעת, יש טלפון

אורי סביר: נכון, וצריך לזכור עוד דבר, שלילד אין פחד

אורי סביר:  לילד קטן אין פחד, כי הוא לא מבין את הסכנה, ולכן יש את הנושא של אומניפוטנטיות

אורי סביר:  כשילד יורד לכביש, הוא בטוח שכל מי שסביבו יעשה הכול וגם יצליח לתת לו לעבור בבטחה

אורי סביר:  אני נוסעת הרבה, אגב ביישובים חרדיים, ואני אומרת לכם, כל פעם שאני נכנסת ליישוב וגומרת לנסוע בו ויוצאת מהיישוב, אני מאמינה שיש אלוהים, כי אם לא הרגתי ילד בדרך, כנראה שבאמת יש אלוהים

אורי סביר:  אנחנו לא נסתמך על זה, יש פה עבודה מדהימה – צריך לקחת אותה צעד אחד קדימה

אורי סביר:  תודה

בועז טופורובסקי: אורלי, תודה רבה

בועז טופורובסקי:  אני מודה לכולכם

בועז טופורובסקי:       ברשותכם, אני אסכם את הדיון

בועז טופורובסקי:  אני גם מודה לכם על הסבלנות בישיבה, עוד פעם אוגוסט

בועז טופורובסקי:  שוב תודה רבה לכל הנוכחים שהגיעו

בועז טופורובסקי:  אני חושב שיש קבוצה מאוד גדולה של אנשים שאכפת להם, חלקם גם חוו את זה על בשרם, או על בשר משפחתם, אבל העובדה שיש הרבה אנשים – שגם הגיעו לכאן, או לא הגיעו לכאן כי זה אוגוסט – שעוסקים בכך כל הזמן, מעוררת גאווה וגם מביאה תקווה למדינת ישראל בהרבה מאוד מובנים

בועז טופורובסקי:      אבל כאן אנחנו מדברים על נושא הבטיחות בדרכים, בפרט בטיחות בדרכים לילדים

בועז טופורובסקי:  הילדים הם ילדים של כולנו

בועז טופורובסקי:  אני חושב שזה לא משנה איפה הילד גר, או הבת של מי אותה ילדה

בועז טופורובסקי:  אף אחד מאתנו לא יכול לחיות בשלום עם מחשבה, שאנחנו שולחים ילדים והדרך שלהם אל בית הספר וחזרה לא בטוחה ולא מוגנת, ואנחנו יכולים לעשות דברים בשביל לטפל בהם

בועז טופורובסקי:       אני קצת מרגיש אופטימי יותר יחסית לוועדות קודמות או לישיבות קודמות, כי אני רואה גם שיפור

בועז טופורובסקי:  אני רואה גם שיתוף פעולה, מה שלא היה בהתחלה

בועז טופורובסקי:  כשהתחלתי לטפל בנושא, היה פחות שיתוף פעולה

בועז טופורובסקי:  אני שמח וגאה שאתם מדברים אחד עם השני – המשרדים, הגופים, העמותות

בועז טופורובסקי:  אני חושב שזאת הדרך, כי אז אנחנו גם מתגברים על שינויים או בחישובים – גדלים, מרחקים, קטרים, רדיוסים – או בתפיסות עולם

בועז טופורובסקי:  כשאנשים באים עם תובנות שונות, החיבור של התובנות – אם הוא בא ממקום טוב – יוצר שלם שהוא גדול מסכום חלקיו

בועז טופורובסקי:  אני חושב שכאן בבטיחות בדרכים של הילדים שלנו זה המקום לעשות את זה ולהוכיח גם שזה נכון

בועז טופורובסקי:       מספר נושאים שעלו: קודם כל מעטפת הבטיחות הפיסית והאישית של הילדים בבתי הספר אמנם משתפרת, אבל היא לא מספקת

בועז טופורובסקי:  אני קורא לכל הגופים ולכל המשרדים הרלוונטיים לראות איפה יש פערים, מה ניתן לתקן, איך לעשות את זה כמה שיותר מהר, ובטח ובטח אני רוצה לקבל מידע על הליקויים החמורים ועל הדרכים שאנחנו כן מתייחסים אליהם

בועז טופורובסקי:  ליקויים חמורים בבתי ספר – הרלב"ד, אני מבקש לדעת איפה יש, מה עושים כדי לטפל בהם, ובמקומות שבהם אי אפשר לטפל בליקוי חמור, אני רוצה שנחשוב מה אנחנו עושים, כי אנחנו לא יכולים לחיות בשלום כשיש מקומות שיש בהם ליקויים חמורים, אנחנו לא יודעים מה לעשות איתם והזמן יעבור והילדים ימשיכו להיות תחת סכנה

בועז טופורובסקי:       אני קורא קודם למשרד לביטחון לאומי לבדוק את הגדלת שוטרי השח"ם למשטרת התנועה

בועז טופורובסקי:  אנחנו בטוחים ששוטרים שזה השירות הצבאי שלהם יהיו מכפיל כוח רציני לנושא של בטיחות ילדים בסביבת בתי הספר, אבל גם לחינוך של הילדים והם גם יעזרו למשטרת התנועה בשלל המשימות שיש לה

בועז טופורובסקי:  אנחנו יודעים כמה המשטרה קורסת תחת מגוון המשימות ההולך וגדל, יחד עם הבעיות הידועות של המשטרה של כוח אדם, של תקציב, של משכורות, של הצטיידות וכיוצא בזה

בועז טופורובסקי:  גם כאן אני מזכיר את הקריאה של הוועדה לביטחון לאומי לכך שחלק מתוספת התקציבים שמגיעה למשטרה גם תגיע לבטיחות בדרכים ולאגף התנועה

בועז טופורובסקי:       לגבי הנושא של תכנית לימודים בכיתה ט', אנחנו רוצים לדעת כיצד מביאים לשיפור של הפער שיש בין הרצוי למצוי שהעלה כאן משרד החינוך

בועז טופורובסקי:  אנחנו מבקשים להמשיך ולהגביר את התיאום בין כל הארגונים – משטרה, רלב"ד, משרד החינוך, משרד התחבורה, האוצר והארגונים האזרחיים – בכל מה שקשור למספרים של הכיתות, איך בוחנים ואיך בודקים, כדי שתהיה איזושהי שפה אחידה

בועז טופורובסקי:  אני בטוח שבאיגום משאבים אנחנו נצליח יותר מאשר מלהאשים אחד את השני

בועז טופורובסקי:  נראה לי שהשתדלתי להעביר את זה בוועדה, שכאן ביחד אנחנו נצליח להציל חיים, לא רק כשנגיד מי אשם בסכנות כאלה ואחרות

בועז טופורובסקי:        אני אבקש התייחסות שלטון מקומי

בועז טופורובסקי:  אמנם היתה התייחסות רחבה של דיאנה, אבל אנחנו רוצים התייחסות יותר ברמה הארצית, לדעת מה הפערים ומה ההיערכות של השלטון המקומי לקראת פתיחת שנת הלימודים הקרובה בספטמבר

בועז טופורובסקי:  אנחנו עכשיו ב-13 באוגוסט, אז אני אשמח שנקבל זאת עד שבוע לפני פתיחת שנת הלימודים, זאת אומרת 24 באוגוסט

בועז טופורובסקי:       ביקשתי מהרלב"ד שתעשו עבודה ויחד עם משרד החינוך נראה במה אפשר לטפל

בועז טופורובסקי:  הוועדה לא שוכחת לרגע, שמדובר באחריות אישית של הורים של הילדים, אבל בעיקר של ההורים ושל כל האזרחים בעצם

בועז טופורובסקי:  רוב התאונות, אם לא כולן, נגרמות בסופו של דבר כתוצאה מטעויות אנוש

בועז טופורובסקי:  נכון, המדינה יכולה לגרום לכך שיהיו פחות טעויות אנוש, ואם יש טעות אנוש שהסכנה והפגיעה – או הסיכוי לפגיעה גבוהה – כתוצאה ממנה יהיו יותר נמוכות, עדיין בסופו של דבר זאת אחריות אישית, ואנחנו לא שוכחים את זה לרגע

בועז טופורובסקי:  גם אם יש אנשים טובים שעוזרים ומצילים חיים בדרכים, בסופו של דבר זאת אחריות של כל אחת ואחד מאתנו מול הילדים שלנו, גם בבתי הספר שלנו וגם מול כל מיני מיזמים כמו נשק וסע

בועז טופורובסקי:  בסופו של דבר, אם אין הורים שמתנדבים, למיזם כמו נשק וסע קשה לצאת לפועל

בועז טופורובסקי:       גל דיבר על הקוטר

בועז טופורובסקי:  בסופו של דבר בכל שכונה יש בית ספר

בועז טופורובסקי:  ברגע שאנחנו נפתור את בעיית הבטיחות בדרכים בסביבת בתי הספר, הדבר הזה יתחיל להשליך על כל השכונה כולה

בועז טופורובסקי:  זה מאוד חשוב

בועז טופורובסקי:  אני גם חושב, שאם במשטרה יהיו שוטרי מקוף, זה גם יהיה רלוונטי ששוטר יהיה בבוקר עם התלמידים ואחר הצהריים עם ההורים

בועז טופורובסקי:  איגום המשאבים גם כאן יכול להוכיח את עצמו

גל רייך: מה שטוב לילדים, מצוין גם למבוגרים

גל רייך:  צריך לזכור שאם נתחיל בילדים, זה ישפר את הסביבה של כולם

גל רייך:  אגב, חשוב לזכור שאף אחד לא רוצה לדרוס ילד

גל רייך:  אנשים יוצאים מהבית, הם לא רוצים לדרוס ילד, בוא נעזור להם גם להימנע מזה

בועז טופורובסקי: נכון, אז אם אני מסכם את הסיכום, יש התקדמות, היא עדיין לא מספיקה, אנחנו יכולים לעשות יותר, וכשאנחנו נשתף פעולה וכולנו יחד נשב ונדבר ונבוא מתוך הכוונה הזאת, אני בטוח שנצליח גם להשיג יותר

בועז טופורובסקי:       קיבלתי את הסקירה של כולם, אנחנו לפני פתיחת שנת הלימודים

בועז טופורובסקי:  אני מבקש מכל המשרדים הממשלתיים לעשות מאמץ נוסף לקראת פתיחת שנת הלימודים, כדי שנעבור אותה בשלום, וכדי שהילדים יתחילו עם בסיס טוב

בועז טופורובסקי:  כך בהמשך השנה הם ישימו לב ונימנע מתאונות דרכים

בועז טופורובסקי:  התאונה הכי טובה היא זאת שאף אחד לא ידע שהיא היתה ושהאדם לא ידע שהיה יכול לקרות לו

בועז טופורובסקי:  אם באמת נצליח, אף אחד לא יידע שהוא צריך להגיד לנו תודה – זה הרעיון וזאת ההצלחה של כולנו והמשימה של כולנו, בהצלחה

בועז טופורובסקי:  שתהיה פתיחת שנת לימודים מוצלחת ובטוחה לכולם

בועז טופורובסקי:  תודה רבה